Отаули. Ҳаво (ҳикоя) | www.ziyouz.uz\nБош саҳифа Ўзбек насри онлайн антологиясиОтаули (1949)Отаули. Ҳаво (ҳикоя)\nСумбуланинг сокин саҳарида Хўжакент қишлоғининг туб-киндигидаги қуёшга юз тутган мўъжазгина кулбадан чиқиб келган қария аввалига дала ҳовлисини бир айланиб келди. Сўнг ҳовли ёнидан оқиб ўтадиган зилол жилғада юз-қўлини ювди. Ўчоқбошига бориб, одатдагидек қумғонда чой қайнатишга тутинди. Унинг олтмиш беш йиллик ҳаётидаги энг хуш кўрадиган ишларидан бири мана шу: қумғоннинг тагидаги оловга тараша ташлаб, сув қайнагунича ўй суриш!\nСаратоннинг офтобини кўрган тарашалар сувни бир зумда қайнатди. Қария қумғонни олиб бориб ишком тагидаги сўрига – хонтахта ёнига қўйди-да, қўшқават кўрпачага ўтиб ўтирди. Дастурхон тузаган кўйи чолини кутаётган кампир чойни дамлаб, пиёлаларни чайқади. Сўнг пиёлага бир ҳўпламгина чой қуйиб чолга узатар экан, ширин энтикиб гап қотди:\n– Зап ҳаво бўляпти-да, отаси! Кечалари ҳам, кундузлари ҳам иссиқ бўлиб иссиқ эмас, совуқ бўлиб совуқ эмас, бирам салқин, бирам оромижон! Айниқса, байрамдан кейинги бирор ҳафтада дала ҳовлимизда шунақанги ҳузурланяпманки, нақ бир қоп семиргандекман!\n– Нимасини айтасан, онаси! Мен ҳам кундан кунга яшариб кетаётгандекман! Кечаги об-ҳаво маълумотини эшитдингми! Тағин бирор ҳафта ёмғир ёғмай, об-ҳаво шу алфозда турар экан! Кузнинг шивалаб ёғадиган сурункали ёмғирлари бошланиб, одамнинг юрагини сиқмай турганини айтсанг-чи! Бу ҳам Худонинг марҳамати!\nКампир кулба томонга бир кўз ташлаб, синиқ илжайди:\n– Худо кўрсатмасин, шу куз ё янаги йилнинг кўкламидаги сурункали ёмғирларда анови кулбангиз тоб ташламаса бўлгани! Ёмғир севалаб урган шекилли, ён деворининг сувоғи ўпирилиб тушибди-я.\n– Нафасингни совуқ қилма, онаси, – деди чол кампирига малолланиб қараркан. – Йигирма беш йил аввал қирчиллама қирқ ёшимда лойини пешона теримга ийлаб, ўн яшар ўғлим икковимиз тиклаган мустаҳкам бошпанам-ку бу! Ўғил келса, шу бир парча жойини сомонсувоқ қилиниб, устидаги шиферларни ярим метрга чиқариб пана қилиб қўйилса, бас! Шунча йилдан буён пинак бузмай турибди, яна узоқ туради! Йиқилса ҳам эгасидан кейин йиқилади!..\n– Сиз ҳам нафасингизни совуқ қилманг-да, отаси! Эндигина олтмиш беш ёшга кирган, кундан кунга яшариб кетаётган одамнинг гапими шу?! Бирга яшаб турганимизга бор-йўғи қирқ йил бўлибди! Бу атроф-жавонибда невара, чевара, ҳатто эваралар қуршовида эллик, олтмиш, ҳатто етмиш йил бирга-бирга яшаб турган жуфти ҳалоллар бор-а! Бизнинг улардан нимамиз кам?..\n– Яша, онаси! Зўр гап бўлди! – Чол беихтиёр яйраб кулди. – Тўқсон ёшимдаки аҳволим шундай ночор, эртага қарисам нима бўлади, деган экан бир кўнгли ёш кампиршо…\n– Ҳа-да, кенгга – кенг, торга – тор дунё бу, отаси! Ҳамма гап ниятда! Ҳалиги бир қизиқчимиз айтувди-ку, юз йигирма ёшни кўзлаган одам юзга киради, деб. Шундай экан, қани, би-ир яхши ният қилайлик-да, умримизнинг ёруғ дамларини эслашайлик, нима дедингиз?\n– Тўғри айтасан, онаси. Ношукрлик яхшимас. Буёғини сўрасанг, бахтимни ҳам, тахтимни ҳам сенинг шарофатинг билан топдим. Яхшиям йигирма беш ёшимда университетни битирган заҳоти атайлаб Туркистонга бориб, сени топганим. Босмахонадаги қирқ қизнинг орасида сен бир қарашдаёқ кўзларимга ўтдек босилиб, юрагимдан урган эдинг ўшанда. Қирқ йил аввал қанақанги қиз эдинг-а, кўрганнинг кўзини қиздирадиган, соч тақимга урадиган, қошлар қундуз, кўзлар шаҳло…\n– Қўйинг, отаси, кўнглимни бўшатманг, – кампир чолга илтижоли қараш қилди: – Ҳозир йиғлаб юбораман. Қани ўша ёшлигим? Билмадим, ўзим қаридимми, сиз қаритдингизми…\nЧол кампирини муроса-мадорага чақирди:\n– Қўй, онаси, тағин заптингга олиб бошлама. Бир-биримизни қаритганимиз йўқ, бирга-бирга қаридик-ку. Худога шукур, қатордан кам бўлмадик… Ёдингдами, қирқ йил аввал сени анови шаҳри азимга олиб келганимдан кейин, қадаминг қутлуғ бўлиб ишларим шунақанги юришиб бошлаганки, асти қўяверасан. Бир чангал пул билан ойлаб юриб ёлғиз ўзимни шаҳри азимдаги бирон-бир хонадонга расмий рўйхатдан ўтказолмай роса хуноб бўлган эдим. Сени олиб келгач икки ҳафтанинг ичида иккаламизни бир тийин сарфламасдан бир уйда рўйхатдан ўтказганман-қўйганман-а, эсингдами?\nКампир ширин орзиқди:\n– Ҳа, менинг ҳам шу бугунгидек эсимда.\nЧол кампирини қизғин қўллаб-қувватлади:\n– Ҳа, нимасини айтасан! Худога шукур, қирқ йиллик ҳаётимизда яхши одамлар кўп учради бизга. Уларнинг шарофати билан вақти келиб шаҳри азимда уйли-жойли, қўрли-қутли, ували-жували бўлдик. Ўттиз беш ёшимга қадар ўн йил интилиб-талпиниб етолмай юрганимда бир яхшининг шарофати билан кейинги йигирма беш йиллик умрим кечган анови қутлуғ даргоҳга ишга кирдим. Дарахт бир жойда кўкаради, деб, ўша бир жойда ўсиб-ундим. Худога шукур, яна бир яхшининг шарофати билан манови баҳаво тоғ бағридаги оромижон дала ҳовли бизга ҳам насиб қилди. Илоё жойи жаннатда бўлсин, бир яхши инсон қачонлардир анови тош нокни экиб кетган экан, бизга буюрган насибамиз экан, ўзимиз эккан ниҳоллар унга ҳавасланиб қад ростлади-да, ризқ-рўзимизни бутун қилди. Ўғлимизнинг шарофати билан дала ҳовлимиздан ташқари дарёнинг нарёғидан икки хонали, барча қулайлиги бор мустаҳкам бошпанага эга бўлдик. Тўғри, ўзинг яхши биласан, бизга бало соғинган ёмонларни ҳам кўрмадик эмас, анчагина кўрдик.\n– Келинг, отаси, энди яхши-ёмон одамларни қўя туриб, яхши кунларимизни би-ир эслашайлик! Менга очиғини айтинг-чи, сизнинг энг қувончли кунингиз қай кун?..\n– Менинг энг қувончли куним?.. – Чолнинг кўзларидан ўт чақнади: – Тўнғичимиз туғилган кун, аниқроғи, туннинг қоқ ярми. Кўкчадаги туғруқхонадан то Самарқанд-дарвозадаги ижара уйимизга қадар пойи-пиёда келганман ўшанда. Қаҳратон қиш совуғи мутлақо сезилмайди – ялангбош-ялангтўш. Бутун йўл бўйи бахтиёрликдан катта ашулани ванг қўйганман, ишонсанг. Шундан кейин ҳеч қачон бу қадар кўнгилланиб қўшиқ айтолмадим ҳам, эшитолмадим ҳам!..\nКампир чолнинг гапини бўлди:\n– Менинг ҳам энг яхши куним кун эмас, тун! Тўнғич набирамиз туғилган тун! Эсингиздами, ўшанда тунги соат учларда қизимизнинг ўзи туғруқхонадан қўнғироқ қилиб, бизни набира билан табриклаган эди. Ишонмасдан, Тушимми-ўнгимми? деб довдираб турганимизда, Мана, набираларингиз шундоққина ёнимда ётибди, хоҳласаларингиз келиб кўрингизлар! деган эди.\n– Эсимда, онаси, эсимда! Ота-боболаримиз, Мевасидан мағзи ширин, деган гапни бир нимани билиб айтган-да, ахир! Бироқ, барибир, ўттиз ёшимда кўрган тўнғичим-ўғлим!.. Ёдингдами, раҳматли амаки, ижара уйимизнинг эгаси Ҳолиқ амакини айтаман, дарвозадан ҳар гал, Одамларнинг яхшиси қани, одамларнинг яхшиси, деб кириб келар эди. Икки марта уйланиб, икки хотинидан тўрттадан саккиз қиз кўрган бечора чол учун одамларнинг яхшиси ўғилчамиз эди. Ниҳоятда яхши одам эди раҳматли Ҳолиқ амаки, у киши учун бу оламда ёмон одам йўқ, ҳамма яхши эди. Бироқ одамларнинг яхшиси бола, бола бўлганда ҳам, ўғил бола эди. Энди ўйлаб қарасам, ўз ҳаётимда бу одамдек донишмандни камдан-кам учратган эканман.\n– Рост айтасиз, отаси, – деди кампир ҳам тўлқинланиб. – Ростдан ҳам, ўғил бола ўғил бола-да, ёлғиз бўлса ҳам ўғилни кўрсатганига шукур. Бироқ шу топда яхши кунларни эслаймиз деб яхши тунларни эслашаётган эканмиз, айтишим керак, мен учун энг яхши тунлардан бири бундан роппа-роса йигирма беш йил аввал айни шу дала ҳовлимизда кечган эди! Эслайсизми, ўшанда шу бир парча ер эндигина чекимизга чиққан. Ҳали анови кулбадан ҳам, манови сўридан ҳам дом-дарак йўқ, тап-тақир ер, фақатгина бир туп тош нок қаққайиб турибди. Уч боламизни анови тепада кўриниб турган болалар оромгоҳига жойлаштириб бўлиб, шу ерга тушиб келганмиз. Уч боламиз у ерда, бир парча еримиз бу ерда, диққинафас шаҳарда нима бор бизга, эртамиз якшанба бўлса деб ёз чилласида қўшнимизнинг вагон-уйи қошидаги қоқ-қуруқ сўрида тунаб қолганмиз, эслайсизми? Болаларимиз билан бирга тушлик қилганимизда керак бўлади деб олган битта чойшаб билан битта дастурхондан бошқа ҳеч вақомиз йўқ. Ана ўша очилдастурхонда бир-биримизни меҳмон қилиб, чойшабда биримиз ухлаб, иккинчимиз пойлоқчилик қилиб тонг оттирганмиз. Менинг ҳаётимдаги энг ёруғ тунлардан бири ўша тун эди, хўжажон. Ўша туннинг ойи ҳам, юлдузлари ҳам шунақанги ёруғ эдики, ҳалигача ҳар эслаганимда дил-дилдан орзиқиб кетаман.\nЧол чуқур тин олиб, қаттиқ энтикди:\n– Ҳа-а, нимасини айтасан, ўзимнинг бойбичам, бекачим, бибим-бибихоним… Худога шукур, бу ўтар-кетар дунёда ёруғ тунларни ҳам, яхши кунларни ҳам кўп кўрдик. Бир эр-хотиннинг кўргани шунчалик бўлади-да, тўғрими? Ёдингдами, ўғилча икковимиз анови кулбанинг тўрт пахсасини кўтариб бўлиб, ҳали томини ёпмаганмиз. Бироқ темир сўрини ичкарига олиб кириб, болаларимиз билан шунинг устида ётганмиз. Ёруғ ёз кечалари ҳам ўзимизни уйда ётгандек ҳис қиламиз, ҳам бош устимизда осмон тўла юлдузлар қўл узатиб узиб олгудек! Осмон бирам яқин, ер бирам юмшоқ!.. Ўша тунларнинг, ўша кунларнинг садағаси кетсанг арзийди. Лекин энди, қариганимизда, шу кеча-кундузларда ёмонлар ёмон заптига олиб турганларида!.. Балохўрларнинг балойи ногаҳонларига абжирлик билан чап бериб, бошни омон асрашни туппа-тузук уддалаяпмиз, илоё бундан кейин ҳам ғафлатда қолмай, балодан огоҳ, ўзимизга хушёр бўлиш, паймонамиз лимо-лим тўлиб, рози-ризолик тилашиб ўлиш насиб қилсин… Эс-хушим жойидалигида айтиб қўя қолай, хотин, сендан мингдан минг розиман, сен ҳам мендан рози бўл, хўпми? Ишқилиб, ўғил-қизларим билан ортимда қолинглар!..\n– Ие, ие, бунақа эмас-да, чол, – дея кампир беихтиёр ўрнидан туриб кетди, – Намунча ҳалитдан рози-ризолик тилашиб бошладингиз?! Тағин нима жин ура қолди сизни?! Ҳалигина айтдим-ку, ҳали узоқ яшаймиз деб. Энди мен яхши гапларимизнинг охирида тахири чиқмасидан яхшиси эчкиларни соғиб келиб, сутини пиширай-да, олдингизга қўяй! Бизни яшартираётган шу Хўжакентнинг ҳавоси билан эчкининг сути!..\nЧол итоаткорона қўл қовуштирди:\n– Хўп, кампиржон, хўп! Билмасдан гапириб қўйибман! Ахир, биз аввал-бошда фақатгина яхши гаплардан гаплашишга келишиб олган эдик-ку, дарров хаёлимдан кўтарилганини қара-я!..\nЧол дуойи фотиҳадан кейин бир нуқтага кўз тиккан кўйи сукутга толди. Кампир енгил қўзғолиб, қадрдон эчкилари томон кетди. Мусаффо ҳаводан тўйиб-тўйиб сипқорар экан, қариянинг юраги орзиқиб, илоҳий бир ором-фароғат туйди. Шу асно раҳматли устозларидан бирининг ўттиз йил аввал бир маърузасида айтган гапини эслади. Ўшанда ўзига тенгдош қаламкашнинг янги асари хусусида устози шундай деган эди: “Асарни ўқиётганингда нафасларинг қайтиб кетади, бўғилиб ҳаво етишмай қолаётгандек ҳис қиласан ўзингни”.\nЎқувчини баайни бўғиб-бўғизлагандай бўлмай, аксинча, унинг баҳри дилини очиб, енгил нафас баҳш этиш, диққинафас кўнглига нурдек тиниқ мусаффо ҳаво, ҳаётбахш насим олиб кириш… Қаламкаш учун бир қарашда бундан-да осонроқ иш йўқдек! Аслида оламдаги энг мушкул иш бу! Одам боласининг кўнглини хуфтон қилиш осон, бироқ уни сув ичгандек равшан торттириб ёриштириш… ҳеч қачон осон бўлмаган! Ўша бир гапни айтган мутафаккир устоз ўз шоми ғарибонида нега энди ёруғ кундаликларни қўйиб, қоронғу тундаликларни ёзди? Зимистон тунларда унинг уйқусини қочирган нарса нима эди? Қувонч билан севинч, шодлик билан бахтми, ё юракни беаёв ўртаётган дард-алам, азоб-изтиробми?! Агар дард бўлса, бу муаллифнинг майдагина шахсий дардими, ё улуғ бир халқ, бутун башариятнинг улкан дарди-дунёсими?! Ўлим остонасида ҳам ўзининг шахсий дардини “унутиб”, ўз халқи, бани башар дардини чека олиш!.. Ижодий жасоратнинг каттаси мана шу эмасми?!.\nМана, кейинги йилларда дала ҳовлиларига ҳар гал тинчлик-хотиржамлиг-у ҳузур-ҳаловат истаб келганларида қулай пайт пойлаб турган бир-икки дилозор кутилмаганда пайдо бўлади-да, аввалига “Ҳорманг, отахон, чарчамаяпсизми?” дея ҳол сўрайди. Сўнг “Шу ёшингизда ўзингизни қийнаб нима қиласиз? Қаровсиз қолган боғни қайта обод қилиш мункиллаган чолга осонми?! Ундан кўра менга сотиб, пулига маза қилиб бирон оромгоҳда дам олмайсизми? Айтган пулингизни бераман!” дея юрагига қўл солиб, уни баайни ғижимлаб бошлайди.\n“Узр, иним, ўғил-қизлар, набиралар…” дея куймаланган кўйи қовоғини уймасдан очиқ юз билан қараб, кулиб туриб келажакдан умиди узилмаганини айтади, бироқ чақирилмаган меҳмон дилозорликни янаям кучайтиради: “Шу замонда ўғил-қиз боғингизни обод қилиб берадими, отахон, зап гапларни айтасиз-да! Тайёрга айёрлик, тайёр ошга баковулликни хуш кўрадиган бўлиб кетишган-ку улар!” Бу хира пашшадан “Сен ўзинг-чи, сен ўзинг? Шу топда нимани хуш кўриб турибсан?” деб кошки сўраб бўлса! “Ҳа, энди…” дея ўз ишини давом эттираверади, албатта. Бироқ дилозор хира пашшалигини қўймайди: “ғинг-ғинг”, “ғинг-ғинг”. “Йўлингдан қолма!” деган маънода бир қўл силкиб, уни базўр ҳайдаб қутулса, салгина ўтиб-ўтмай бошқаси келади. “Овлоқда буқиниб олиб нималар ёзяпсиз энди?..” Қарабсизки, тағин қулоқнинг тагида “ғинг-ғинг”, “ғинг-ғинг”! Ҳаммалари бараварига бехабар-ғафлатда қолишдими, ё инсофга келишдими, мана, қарийб бир ҳафтадан буён ҳеч бирининг қораси кўринмай турибди-я ҳайтовур! Улар кутилмаганда пайдо бўлиб, тағин асабини бузиб, нафасини бўғиб, бир ҳафталик ҳузурижонини расво қилмай, яхши кайфиятининг пачавасини чиқармай турганлари учун Худога минг қатла шукур қилса арзийди! Илоё Ўзинг уларга инсоф-у тавфиқ ато этгайсан, Парвардигори Олам!..\nЧол мискинона ўйлардан беихтиёр чалғиб, бирданига қаттиқ сесканиб кетди. Юраги шувиллади. Ишқилиб, тинчлик бўлсин, ниҳояти дилозорнинг ғишавасигина эмас, у бошлаб келмоқчи бўлаётган ғалва-ю можаро, уруш-жанжал-у хуноббозликларнинг ҳам юзи тескари бўлсин! Дала ҳовлилари ёнига битта эмас, бирйўла тўртта енгил машина олдинма-кетин келиб тўхтади. Қараб туриб чолнинг дафъатан чиройи очилди. Елкасидан тоғ ағдарилгандек енгил тортди. Ўзини қушдек енгил ҳис қилди. Челакчада сут кўтариб келаётган кампирига ясама эмас, ғоят табиий шодлиг-у бахтиёрлик билан кулиб қараб, дарвоза томонга им қоқди: ана, дилозорлар эмас, аксинча, диловарлар! Икковгинасининг тўрт қутбга татигулик тўрт жуфт жигарбандлари – ўғил-қизлари билан келин-куёвлари, шу тўрт жуфт жигарбандларидан кўпайишган ширин-шакар набиралари – мевасидан ширин мағизлари! Қирқ йил мобайнида топган-тутганлари – нуридийдалари ҳордиқ куни бўлганидан фойдаланиб уларни қирқ йиллик тўйлари билан қутлагани келиб туришибди-я, буни қаранг! Шундай кунларга етказганингга шукур, Парвардигори Олам!\nЧолнинг ҳадик-ҳавотир оралаб кутилмаганда торайиб келаётган юраги ҳам, торгина дала ҳовлиси ҳам нақ олам қадар, ер юзи-ю осмони-фалак қадар кенгайиб кетгандек бўлди гўё!..\n← Аввалги Аввалги Фламанд санъатининг йўлбошчиси (Рубенс)\nКейинги → Кейинги: Муқимий (1850-1903)


COVID-19 билан касалланган одамларда шундай барқарор иммунитет шаклланадики, бу тузалиб чиққан беморни бир неча ўн йил мобайнида касалликка қайта чалинишдан ҳимоялаши мумкин. Ҳатто бемор касалликнинг нисбатан енгил шаклини бошдан кечирган бўлса ҳам.\nБундай кутилмаган хулосага бир пайтнинг ўзида америкалик икки олимнинг тадқиқотларидан сўнг келинди. Биринчиси Сент-Луисдаги Вашингтон университети (Миссури штати) иммунологининг тадқиқоти бўлиб, шу ҳафта Nature журналида чоп этилди. Иккинчиси Нью-Йоркдаги Рокфеллер университети молекуляр биология лабораторияси жамоаси томонидан ёзилган. Бу мақола ҳали илмий ҳамжамият томонидан текширувдан ўтмади ва ҳозирча препринт шаклида нашр қилинди.\nОхирги дамларгача коронавирус инфекциясига қарши иммунитет кўпга чўзилмайди деб ҳисоблаб келинди. Бундай хулосага олимлар кўплаб текширувлар ўтказиб келишган эди. Текширувлар аксар пациентлардаги қондаги специфик антитаначалар концентрацияси тузалгандан бир неча ой ўтиб бирданига тушиб кетишини кўрсатган эди.\nКўплаб мутахассислар самарали иммун ҳимояси тахминан 1,5-2 йил давом этади деб баҳолашган эди. Бинобарин янги текширувларнинг натижалари улар учун ёқимли янгилик бўлди.\nУмуман олганда, BBC’га жавоб берган мустақил экспертлар янгиликка ҳиссиётсиз ёндашишни ва эрта қувонмасликни маслаҳат беришмоқда. Алалоқибат, илмий адабиётда коронавирус билан такрорий касалланиш бўйича бир неча ҳолатлар қайд этилган. Бир умрлик иммунитет эса – ҳақиқатга яқин бўлса-да – ҳозирча назария бўлиб қолмоқда.\nДушман юзини эслаб қолиш\nСпецифик иммунитетни (яъни, аниқ бир касалликдан ҳимоя қилувчи) танамизда нафақат қондаги антитаначалар балки Т-хотира ҳужайралари ҳам таъминлайди.\nЯнги, номаълум инфекцияни учратгач ва унга мос калитни танлаб олгач, лимфоцитлар зараркунандани эслаб қолади ва такрорий шикастланишда керакли шаклда нейтраллаштирувчи антитаначаларни ишлаб чиқара бошлайди ҳамда тезкор ва самарали иммун жавобини беради.\nСент-Луисдаги Вашингтон университети Тиббиёт мактаби олимлари коронавируснинг енгил шаклини бошдан кечирган 77 беморнинг (уларнинг 6 нафаригина касалхонага ётган) қони ҳолати ва ўзгаришларини қарийб бир йил давомида кузатиб боришган.\nШу муддатнинг қарийб барча даврида беморга касаллик билан курашишда мадад берган ҳимоя антитаначалар концентрацияси пасая бошлаган: аввалига жуда тез (ўртача тузалгандан сўнг тўрт ойлар ўтиб), кейин эса секинроқ.\nБироқ тадқиқотнинг асосий муаллифи, иммунология бўйича профессор Али Аллабодийнинг айтишича, антитаначалар даражаси қаергадир келганда пасайишдан тўхтаган ва текисликка чиққан. Коронавирус ҳақидаги ахборотни сақловчи хотира ҳужайралари фаолликни сақлаб қолган ва беморга зарур бўлган қандайдир минимал даражадаги ҳимоя молекулаларини қўллашда давом этган.\n«Биз пациентларда касаллик симптомлари маълум бўлгач, орадан 11 ой ўтиб [Sars-Cov-2 вирусига қарши] антитаначалар ишлаб чиқарувчи ҳужайраларни аниқладик. Бу ҳужайралар пациент танасида яшашда давом этади ва у ҳаёт экан зарур антитаначаларни ишлаб чиқараверади. Демак, иммунитет узоқ давом этади», дейди Али Аллабодий.\nҚоннинг оддий таҳлилларидан ташқари йигирма нафар пациентдан олимлар тадқиқот учун мия тўқималаридан намуна олишди: аввалига касалликдан 7-8 ой ўтиб, кейин бир йил ўтиб. Хотиранинг ковид антитаначалари ишлаб чиқаришга дастурланган специфик Т-лимфоцитлари 19 намунанинг 15тасида аниқланган.\nНазорат гуруҳи таҳлилларида (аниқроғи вирус билан касалланмаган одамларда) вирусга қарши «тайёрланган» ҳужайраларни аниқлаш имкони бўлмади.\n«Агар коронавирус беморда енгил шаклда ўтадиган бўлса, шикастланишдан 2-3 ҳафта ўтгач тестлар унинг танасида вирус мавжудлигини кўрсатмай қўяди», дея эслатади профессор Аллабодий. Бинобарин, аниқланган хотира ҳужайралари «яп-янги» иммун жавоби бўлиши мумкин эмас.\n«Мия суяги тўқимасида улар ўзига хос уйқуда бўлади ва қандайдир миқдорда антитаначалар ишлаб чиқаришда давом этаверади. Улар пациент тузалишидан аввал шундай бўлган – ва буни чекланмаган муддатда бажаришда давом этишади», деб тушунтиради профессор.\nNature нашридаги мақола муаллифларининг сўзларига қараганда, мантиқан эмланиш натижасида шаклланган иммунитет ҳам шундай хусусиятга эга бўлади. Шунингдек, коронавирусни ҳеч қандай симптомларсиз ўтказган беморлар ҳам шундай узоқ ҳимоядан умид қилишлари мумкин.\nУмуман олганда, коронавирусни оғир кечирганлар қанчалар ҳимояланганини аниқлаштириш керак. Оғир беморларда инфекцияга гипертрофияланган реакция амалда аутоиммун касалликка айланиб (цитокоин шторм деб номласа ҳам бўлади) организмни заифлаштириб, узоқ муддатли иммунитет шаклланишига тўсқинлик қилади деган версия ҳам мавжуд.\nТадқиқотга алоқаси бўлмаган мустақил экспертлар мақола муаллифларининг фаразларига қўшилишган, аммо узил-кесил хулоса қилишга шошилмасликка чақиришмоқда.\nЛондон Империал коллежи иммунология профессори Дэнни Олтманнинг сўзларига кўра, америкалик олимларнинг иши иммун хотира – мўрт ва мураккаб тузилмаган эга материя эканини яна бир эслатди.\n«Бир томондан қон зардобидаги антитаначалар даражаси тезда тушиб кетишини кўриб турибмиз ва бизни иммун ҳимоя узоқ давом этмайди деб тахмин қилишга мажбур қиляпти. Бошқа тарафдан қараганда эса, ушбу антитаначаларни ишлаб чиқаришга ўргатилган ҳужайралар яшовчанликни узоқ муддатга сақлаб қолади ва зарур пайтда яна конвейерни ишга тушириши мумкин», дея фикрлайди у.\n«Улар қила олишганми, қила олишяптими ва қила оладиларми – улар ишга тушадими-йўқми, бу фараз курашлар орқали чинакам синовдан ўтмагунча била олмаймиз. Агар бу назария тўғри бўлса, масалан, камроқ эмланамиз», дея тушунтиради у.\nОлтманнинг Рединг университети фармация мактабидаги ҳамкасби профессор Александр Эдвардснинг фикрида оптимизм камроқ. Охир-оқибат иммун тизимининг самарадорлиги нафақат антитаначалар адади ва уларни ишлаб чиқарувчи ҳужайралар мавжудлигига, балки вируснинг ўзига ҳам боғлиқ. Ахир вирус мутацияга учрашда давом этаверади.\n«Бахтга қарши иммун тизими ҳужайраларининг ҳеч бир ўлчови бизга такрорий касалланиш бўлиш-бўлмаслигини аниқ тахмин қилиш имконини бермайди. Шунингдек, қачон қайта шикастланиш содир бўлиши, у қандай кечишини ҳам олдиндан айтиш мушкул», дея таъкидлайди профессор Эдвардс.\n«Албатта иммунологларнинг маълумотлари муҳим ва бу ажойиб янгилик, бироқ бу бизга эпидемия қай тариқа ривож топиши борасидаги саволларга жавоб бермайди. Бу саволга фақат соғайиб кетган ва ҳали касалланмаган пациентлар устида ўтказилган мониторингга асосланган эпидемиологик тадқиқотлар жавоб бериши мумкин. Бу тадқиқотлар эса, ҳозирча такрорий касалланиш эҳтимоли борлигини кўрсатмоқда», дея фикрига якун ясаган профессор.\nКоронавируснинг «ҳиндча» штаммида антитаналардан қочиш хусусияти аниқланди


Туркия Хитойни уйғурлар ушлаб турилган лагерларни ёпишга чақирди 18-10-2021, 13:04 | Zamin.uz\nТуркия Хитойни уйғурлар ушлаб турилган лагерларни ёпишга чақирди\nТуркия Хитойни этник уйғурлар ҳуқуқларини ҳурмат қилиш ва уларни мажбурий ушлаб туриш учун мўлжалланган лагерларни ёпишга чақирган. Бу ҳақда Туркия ташқи ишлар вазирлиги вакили Ҳами Оқсой маълум қилди.\n“Миллиондан кўпроқ уйғурлар турмалар ва концлагерларда мажбурий ушлаб туриш, қийноқ, мафкуравий қайта ишлаш сиёсатига тўқнаш келишди. Хитойдан ташқарида, жумладан Туркияда яшовчи уйғурлар ватанларидаги яқинлари ва қариндошлари ҳақида маълумот олиша олмаяпти. ХХI асрда яна концлагерлар пайдо бўлиши ҳолати бутун инсоният учун шармандаликдир. Хитой ҳукуматини этник уйғурларнинг ҳуқуқларини ҳурмат қилиш ва концлагерларни ёпишга чақирамиз”, деб айтган Оқсой.\nТуркия вакили уйғур шоири, аввалроқ Хитой суди томонидан 8 йиллик қамоқ жазосига ҳукм қилинган Абдураҳим Ҳайитнинг ўлимига изоҳ бериб, охирги икки йил давомида Хитойда уйғурлар ва бошқа мусулмон жамоаларига босим кучайганини қайд қилиб ўтган.\n“Уйғурлар масаласи Туркия томонидан Хитой билан музокараларда мунтазам кўтарилади. Халқаро ҳамжамият ва БМТ бош котиби гуманитар фожианинг олдини олиш учун самарали қадамлар қабул қилишлари лозим”, деб қўшимча қилган Оқсой.\n2018 йил август охирида БМТнинг ирқий таҳқирлашга барҳам бериш бўйича қўмитаси мутахассислари ўз ҳисоботларида Хитойнинг Синьцзян-Уйғур мухтор туманидаги “қайта тарбиялаш лагерлари”да миллионга яқин уйғур ушланиб турилган бўлиши мумкинлигини маълум қилган.\nБунга жавобан Хитой келтирилган маълумотлар ҳеч нима билан асосланмаганлиги ва ҳақиқатга мос эмаслигини ҳамда мамлакатда ирқий таҳқирлаш борасида барча халқаро мажбуриятлар бажарилишини айтган. “Замин” янгиликларини “Одноклассники”да кузатиб боринг\nЯнгиликлар » Дунё » Туркия Хитойни уйғурлар ушлаб турилган лагерларни ёпишга чақирди


Либерия президенти Чарлз Тейлор ўз ваъдасида турмади.\nТейлор бугун парламент олдида чиқиш қилиб, ўз истеъфосини маълум қилиши лозим эди. Аммо Тейлор парламент мажлисига келмаган. Шунга қарамай, президент маъмурияти вакили, Тейлорнинг келаси ҳафта бошида мамлакатни тарк этиш ҳақидаги ваъдаси ижро этилишини маълум қилди.\nМамлакат президентлигига вице-президент Мозес Бла ва парламент раиси Ньюндуэ Монкоманулар номлари кўрсатилиши эҳтимоли борлиги айтилмоқда.


Исмлар сонини ҳисоблашга кетган вақт: 0.010906 сек.\nҚидирув матни бўйича топилган исмлар сони: 1046.\nБадал (Badal) » арабча » ўғил бола\nолдинги турмаган болалар эвазига берилган бола ёки бадал — чакалакзор, бутазор.\nБадалбиби (Badalbibi) » арабча, ўзбекча » қиз бола\nолдинги турмаган болалар эвазига берилган баланд мартабали, аслзода қиз.\nБадалжамол (Badaljamol) » арабча » қиз бола\nаввал вафот этган фарзандлар эвазига берилган чиройли, соҳибжамол қиз.\nБадалмурод (Badalmurod) » арабча » ўғил бола\nтурмаган фарзандлар, эвазига эришилган орзу, армон.\nБадалғози (Badalg'ozi) » арабча » ўғил бола\nаввалги турмаган болалар эвазига берилган ва дин учун курашувчи бола.\nБадиа (Badia) » арабча » қиз бола\nноёб, нодир; тоза, беназир.\nБадиабиби (Badiabibi) » арабча, ўзбекча, ҳиндча » қиз бола\nаслзодалар авлодига мансуб нодира, покиза қиз.\n529 Синоним: Номаълум Ўз вариантингизни киритинг.\n1 2 3 4 5 Кейинги ⇨ Охирига (105)


АҚШда яшаётган муҳожирлар учун ҳаёт суғуртаси нимага керак? – Langar Law Firm\nАҚШда яшаётган муҳожирлар учун ҳаёт суғуртаси нимага керак?\nLangar Law Firm > Uncategorized > АҚШда яшаётган муҳожирлар учун ҳаёт суғуртаси нимага керак?\nМуаллиф ҳақида: Суҳробжон Исмоилов New York Life компаниясининг Manhattan, New York офисида молиявий режалаштириш бўйича маслаҳатчи вазифасида ишлайди. Иши давомида АҚШнинг 9та штатида яшайдиган, турли соҳаларда меҳнат қилаётган, баъзилари ўз бизнесларига эга бўлган, асосан муҳожирлардан иборат мижозларга хизмат кўрсатади. Шу кунгача 400дан ортиқ кишига уларнинг шахсий вазиятларидан келиб чиқиб, молиявий режаларини бошлаб олишга, хусусан ҳаёт суғуртаси шартномаларини бошлашга ёрдам берган. Компанияда энг юқори малакали маслаҳатчиларга бериладиган қарийб ҳамма мукофот ва ёрлиъларни олган. 2017 ва 2018 йиллар учун нуфузли Million Dollar Round Table халқаро, дунё бўйича энг юқори малакали молиявий маслаҳатчилар ва ҳаёт суғуртаси очтириш бўйича агентларнинг уюшмаси аъзолигага сазовор бўлган.\nҲаёт суғуртаси (Life insurance) АҚШда яшаётган муҳожирлар учун зарурми ёки йўқми саволига ҳеч иккиланмасдан зарур, деб жавоб берган бўлардим. Кунора дунёнинг турли давлатларида асосан ижтимоий-иқтисодий сабаблар туфайли яшаб, меҳнат қилаётган муҳожирлар билан содир бўлаётган нохуш ҳодисалардан хабардор бўляпмиз. Мазкур ҳодисалар кўп ҳолатларда муҳожирлар учун кутилмаган ўлим билан тугаяпти. Ўзбекистонлик муҳожирлар орасида ҳам бундай ҳолатлар тез-тез содир бўлиб туради. Бундай ҳолатларда ҳаёт суғуртаси берадиган ҳимояни на ҳукумат, на дўстлар ва қариндошлар бера олмайди. Шунинг учун ҳаёт суғуртасини ҳар бир инсон, ҳусусан оилада бир киши ишлаётган бўлса ва бутун оиланинг ҳаражатлари унинг даромадига боғлиқ бўлса, очтириб қўйиши шарт, деб ҳисоблайман.\nҲаёт суғуртасининг фойдаларини асосан икки турга бўлиб тушунтириш мумкин:\n1) Инсон ўлимидан кейин, ўлим сабабларидан ва вақтидан қатъий назар, шу инсон яқинларига ва меросхўрларига берилади. Мазкур суғурта шартларига кўра, вафот этган кишининг бир неча йиллик даромади кафолатланган тарзда унинг яқинлари ёки меросхўрларига биттада тўланади. Бунинг натижасида вафот этган кишининг яқинлари молиявий қийинчилик ва ташвишлардан қутуладилар.\n2) Ўзи учун ҳаёт суғуртаси очтирган киши ҳаёти давомида ушбу суғурта ичида тўпланган ва кўпайган маблағларни бошқа мақсадларда фойдаланиши мумкин. Ундан ташқари, ҳаёт суғуртаси очтирган киши саломатлиги туфайли меҳнатга яроқсиз бўлиб қолган ҳолатларда ҳам ундан фойдаланиши мумкин.\nҲаёт суғуртаси тасдиқланган ондан бошлаб ҳуқуқий шартнома ҳисобланади. Ушбу шартнома шартларига кўра, суғурта компанияси ўзи учун ҳаёт суғуртаси очтирган одамга ва унинг яқинларига юқорида айтиб ўтилган ҳаёт суғуртасининг икки турдаги фойдаларини берилишини кафолатлайди. Бунда суғурта компанияси ўз зиммасига олган мажбуриятларни бекор қилолмайди ёки воз кечолмайди. Бу шартлар бажарилиши учун ҳаёт суғуртасини очтирган шахс зиммасига фақат битта мажбурият тушади—суғурта полисида назарда тутилган ойлик тўловларни тўлаш. Ойлик тўловларнинг миқдори кишининг саломатлиги, шартноманинг умумий миқдори (ҳимоя-мерос суммаси) ва бошқа меъзонларга қараб белгиланади.\nАҚШда 800 дан ортиқ ҳаёт суғурта компаниялари фаолият юритади. Улар АҚШ ва дунё молиявий тизимининг энг қудратли ва муҳим иштирокчиларидан бири ҳисобланади. Тарихда камдан кам ҳолатларда суғурта компанияларининг тугатилиши кузатилган. Аксарият ҳолатларда суғурта компаниялари 100 йил ва ундан ортиқроқ муддат банкрот бўлмасдан, мижозлари олдидаги мажбуриятларини тўлиқ бажариб келаяпти. Қўшимча равишда, АҚШда суғурта компаниялари ўзларини тўхтаб қолмасдан ишлаб туришларини ҳамда мижозлар олдидаги мажбуриятларни тўлиқ бажара олиш учун ҳам ҳар битта штатда суғурта мажбуриятларини мижозга тўлаб беришни кафолатлайдиган фондлар ташкил этганлар.\nКўпчилик муҳожирлар учун асосий меҳнат, маблағ тўплаш, оила қуриш, фарзандларни вояга йетказиш ва нафақага чиқиш АҚШда ўтади. Демак, молиявий режалаштириш (хусусан ҳаёт суғуртаси орқали оила даромадини кафолатланган тарзда ҳимоя қилиш) ва бошқа муҳим мақсадларга (фарзандларни таълим олишлари, уй-жой сотиб олиш, бизнес очиш, нафақа йилларига маблағ тўплаш) умр ўтиб кетмасдан улгуриб қолишга ҳаракат қилинади. Ҳаёт суғуртасини очтиришда ойига қанчадан сумма қўйиб боришга энг кўп таъсир қиладиган сабаблар бу кишининг ёши ва саломатлигидир. Демак, бундай шартномани вақтлироқ очтирган одам ютади. Худди шунингдек, пул тўплаш мақсадига ҳам кўп ҳолатларда шу мақсадга интилаётган инсоннинг қанчалик вақтлироқ бошлагани таъсир этади.\nҲаёт суғуртаси шартномасини очтиргандан кейин (ўртача 40-45 ёшгача очтириш керак) оила боқувчиси вафот этса, унинг 5-10 йиллик даромади оила аъзоларига ёки меросхўрга тўланиши кафолатланади. Мазкур суғурта орқали инсон ҳаётининг энг хавф-хатарга тўла, даромад манбаи барқарор бўлмаган йиллар, ва фарзандлар кичик бўлган даврнинг молиявий ҳимояси кафолатланган бўлади. Фарзандлар катта бўлиб, мустақил даромадга эга бўлишгач эса, ушбу ҳимоя мақсади ўзгариб, меросга айланади ва натижада суғурта очтирган инсон, агар узоқ умр кўриб оламдан ўца ҳам, фарзандларига ва кейинги авлодига жиддий маблағ қолдириб кетиши мумкин. Шартномада кўрсатилган сумма ҳимоя ёки мерос тариқасида меросхўрларга ўтишидан қатъи назар АҚШнинг кўп штатларида бу маблағ федерал даромад солиғидан озод қилинган.\nАгар бошқа мавжуд имкониятлар билан солиштирилса ҳаёт суғуртасининг ичида пул тўплашнинг ҳам бир қанча афзалликлари мавжуд. Ҳаёт суғуртасининг ичида пул тўплашда, агар шартноманинг тўғри тури танланса, банклар беролмайдиган миқдорда бериб кетилаётган пулни ўстириш имконияти мавжуд. Кўп кучли суғурта компаниялари 3-4% фоизда кафолатланган тарзда ойма-ой қўйиб борилаётган маблағларни ўстира олади. Етарлича пул тўплангандан кейин, суғурта очтирган киши шу тўпланган маблағни солиқ тўламасдан олиб ишлатиши мумкин. Бундан келиб чиқадики, сиз ушбу шартнома ичида мунтазам равишда ойма-ой пул маълум миқдорда пул тўплаб боришингиз натижасида сизга суғурта (ҳимоя ва мерос) фойда бўлади. Ундан ташқари сиз ушбу ойма-ой қўйиб келаётган маблағларни бошқа мақсадларда ҳам ишлата оласиз. Масалан, фарзандларнинг таълим олиши, нафақа йилларида ишлатиш, уй харид қилиш, ва бизнес очиш учун. Мақсадни сиз белгилайсиз.\nСуғурта компаниялари сиз ойма-ой тўлаб бораётган маблағларни айлантиради ва сармоя сифатида бошқариш орқали фойда топади. Хуллас, ҳар бир инсон, ҳар бир оила ўзининг индивидуал ҳолатидан келиб чиқиб, даромадининг паст-юқорилигидан қатъи назар, ўзига мос ҳаёт суғуртаси очтириши мумкин.\nБу жуда кенг мавзу бўлганлиги учун, муаллифнинг қуйидаги ўзбек тилидаги видео-тақдимотларини кўриб чиқишингиз мумкин:\nАҚШ-да молиявий режалаштириш нима учун керак? – https://www.youtube.com/watch?v=iDhwDMw_loU&t=107s\nҲаёт суғуртаси ҳақида умумий маълумотлар – https://www.youtube.com/watch?v=LTCAgSrRWdM&t=5352s\nМолиявий режалаштириш ҳақида умумий маълумотлар – https://www.youtube.com/watch?v=2NlhxnMHVlk&t=411s\nМуаллиф кўп баҳсларга сабаб бўлгани сабаби “Ҳаёт суғуртасини очтириш Ислом динига тўғри келадими?” мавзусини ўз Youtube каналида муҳокама қилишни режалаштирган. Кузатиб боринг.


Водий маликалари баҳси - AUZ.UZ\nФарғона вилоятининг Олтиариқ туманида бадиий гимнастика бўйича 2004-2014 йилда туғилган қизлар ўртасида «Водий маликалари» очиқ турнири бўлиб ўтди. Унда мураббий Зарнигор Сирожидинова бошчилигидаги 9 нафар спортчи қизларимиз вилоятимиз шарафини муносиб ҳимоя қилдилар.\nҲакамлар ҳайъати ҳар бир иштирокчининг бажарган машқлари, хатти-ҳаракатларининг мусиқага уйғунлигини, индивидуал ва жамоавий иштирокини баҳолаб борди. Мусобақа натижаларига кўра, гимнастикачи қизларимиздан уч нафари биринчи, беш нафари иккинчи ва бир нафари учинчи ўринларни эгалладилар.\nҒолиб ва совриндорлар Ўзбекистон гимнастика федерациясининг диплом ва эсдалик совғалари билан тақдирланишди.\nСуратларда: мураббий Зарнигор Сирожидинова шогирдлари билан.


19:17 / 08.05.2019 25209\nБугун, 8 май куни Москвада «Зенит» ҳужумчиси Александр Кокорин ва унинг укаси Кирилл, «Краснодар» яримҳимоячиси Павел Мамаев ва болалар футболи мураббийи Александр Протасовицкий иши бўйича суд иши якунланди.\nПресня суди ҳукмига асосан, ака-ука Кокоринлар 1 йил-у 6 ой, Мамаев ва Протасовицкий 1 йил-у 5 ой муддат умумий тартибли колонияда жазо ўташи белгиланди.\nАйбланувчилар 2018 йил октябрь ойидан буён тергов ҳибсхонасида сақланаётгани, тергов изоляторидаги бир кун колониядаги 1,5 кунга тенглаштирилгани ҳисобига Мамаев ва Протасовицкий 2019 йил ноябрь ойида, Кокоринлар эса декабрда озодликка чиқишади.\nЖиноий иш фигурантлари 2018 йил 8 октябрь тонгида Москва марказида рўй берган иккита муштлашувда иштирок этишган, ҳодиса оқибатида ҳайдовчи Виталий Соловчук, Минпромторг департамент директори Денис Пак ва «НАМИ» илмий маркази бош директори Сергей Гайсин жароҳат олишган.\nКокорин ва Мамаев қамоқхонада иш билан таъминланди\n«Бадавлат кишилар айрим ишлардан тийилишлари керак». «Краснодар» хўжайини Мамаев билан боғлиқ вазиятга муносабат билдирди


УЗДЕМФУНД. UZDEMFUNDSUISSE: января 2021\nСайлов яқинлашган сайин: "ўзбек одам бўлмайди", "ўзбекдан хеч ким чиқмайди" ўрисни-ки яхши..... пропогандаси кўпаяпди.\nХалқ зехниятини синдириш, оммавий тушкунлик яратиш мавсуми бошланаяпди.\nМухолифат ҳам одам бўлмайди. Ўрисни-ки қайтди ўзбакники қайтмади.....\nХуллас Шавкатдан бошқа давлатни бошқара олмайди дейишмоқчи.\nБуни ташкил қилиш учун оддий ғийбат савиясидаги, сухбатлари орқали мухолиф фикрлаб юрганлардан фойдаланмоқдалар.\nРоссия билан Ўзбекистонни солиштирадиган даражадаги савиясиз. Иккита давлатнинг геополитик ахамиятини, мухолифатининг олиб бораяпган ишига қараб бахолаяпган одамлар....\nЎзбекистон мисолида ёзсам, гапирсам ўз миллатини пастга ураётганларга тасир қилмайди. Қозоғистон сиёсий воъкелигидан ёзай;\nМухолифат лидерларидан Мухтор Аблязов 1990 йиллардан бошлаб давлат сиёсатида танилган. Вазирлик мақомидан келиб чиқиб Назарбаевнинг коррупсион схемаларидан хабардор одам эди.\nНазарбаевнинг куёви, КГБ генирали Рохат Алиев орқали унга жуда катта мерос қолди.\nУ ҳам бўлса бутун дунё банкларидаги Қозоғистон давлатидан ўмарилган 600 миллиард $ лик бойликнинг барча хужжатларидир. Бу хакда Рохат Алиев жуда катта китоб ёзган, ҳужжатларга асосланган холда. Бундан кимсанининг хабари йўқ.\nМухтор Аблязов миллиардер. Элликдан ортиқ адвокати бор. Эхпертлар грухи бор. Тв студиялари бор. Кейинги 5 йилда жуда катта Халқаро суруштурувлар қилинишига эришди. Қозоғистондан ўмарилиб Назарбаевлар оиласи номларига ўтказилган 250 миллиард $ нинг, хужжатларни чиқарди. Оргинал эканлигини тарафсиз эхпертларга исботлатди. Видеолар қилди. Хужжатли филмлар чиқарди. Бирон давлат рахбари баёнот бердими?...\nЯқинда Франсияда қамаб қўйишди.\nБиров Астанага ултимаътом бердими?\nҚазоқ халқи бу фош қилишлардан кейин, Астана майдонларига 100 мингта одам бўлиб чиқдими?\nХалқаро маътбуот бу фош қилишларни ёритдими?\n-Руслар ундай фаъол; Навалний қахрамон......\nМасала навалний, павалнийда эмас!\nМасала Россия Империя! Ва қотил, босқинчи.\nРоссияда халқ талаби билан Хокимият ўзгартиришдан бошка чора қолмаган.\nБунинг учун эса бир лидер керак.\nЎзбекистон ва Қозоғистон....ларда халқ талаби, митинглар билан Хокимият алмашиши Москванинг назоратида бўлиши мумкин.\nНавалний эса, ўша назоратни йўқотилиши учун керак!!! Интернетда 4 та, видео қилиб, иккита мақола ёзиб: менга Давлатчилик, Халқаро Геополитикани ўргатманглар!\nЎзбек халқи мард, ақилли .\nCизларнинг вайсашларингизни жимгина кузатиб туришибди. Мустақил Ўзбекистон, Миллий давлатчилик учун кураш Хокимият учун курашдан фақлидир.\nИнтернетдан бошқа жойда пашша ўлдиришга қўрқиб писиб ўтирганлар ўриснинг қаҳрамонлигини , ўзбекнинг одам бўлмаслигини тарғибот қилади.\nИнтернет машхурлигидан маст юрганлардан биттаси менга; "инқилоб сизнинг фантазянингми?" деб сўрамоқда.\n"Ўғлим, мен сенга хисобот берайми?\nСенга ўхшаганларга ишониб-ми инқилоб қиламиз?\nБиз ахмоқ эмасмиз!\nБугун ёзиб, гапириб фаол бўлганларнинг биронтасига бирон илтимос, тошириқ бермаганман ва бермайман"\nДХХ от чоптирадиган майдонда, чанг чиқариш ниятим йўқ.\nОмон бўлинглар,..... барибир кўпкари яхши.\n“Қайси вазир аравасини тортмаётганини биламан. Бош вазирга айтганман, ўнта вазирни ишдан олишимиз керак, деб." Президент Шавкат Мирзиёев.\nБу одамларнинг давлатчилик тарбияси ва хуқуқидан хабари борми?\n3 ой ичида кетма-кет 10 вазирнинг ишдан олиниши ёки истефо қилиши Хукумат истефосни келтириб чиқариши керак эмасми?\nСенатда тирик жон борми?\nСенатнинг аравасини тортадиган жонзотларга, янги бино қуриб бераман деб, қамчилаган ким эди?\nДавлат бошқаруви иппадромми?\nАравасини торта олмаётган, вазирларнинг араваси қуруқми?\n"Аравани қуруқ олиб қочиш"ни бажара олишмаяпдими?\nМабодо, уларнинг аравасида Презедент Мирзиёев ва Бош вазир Арипов жаноблари ўтиргани йўқми?\nФақат саволлар берасан, танқид қиласан... "дейдигон"ларга!\nМен давлатни бошқараётганлар ва аравакашларни аниқлаяпман.\nПариждаги ушбу кўчмас мулкнинг завқи ким ошди савдоси .\nAллақачон , француз адлияci Ла Муетте (16-уй) афсонавий Валтер биноларининг тепасида, 200 квадрат метр боғи билан 688 квадрат метрлик дабдабали пентхаусни сотувга қўйди.\n13 миллион эвро ғолибi бўлган парижлик ишбилармон Пер Рейна эди.\nСобиқ ўзбек диктаторининг қизи Гулнора Каримованинг квартирани телебошловчи Артурдан 31 миллион эвроga сотиб олgan.\nТриплекс, бир вақтлар меъмор коллекционери Жан Валтерга тегишли эди, у 1931 йилда тарихий ёдгорликлар рўйхатига киритилган\nУшбу пенхаус 2007 йилда 31 миллионга эврога сотиб олинган.\nКаримовларнинг давомчиси Шавкат Мирзиёев хеч ачинмасдан 13 миллионга соттирди.\nКаримовлар бу бинони абгор ахволда сотиб олиб қайта тамирлашган.\nTамир, бино қийматига тенг бўлганлиги айтилади.\nШотландянинг пайтахти Эдинбургда 1 миллион аҳоли бор. Булвар газеталаринг мухбирлари шахар задогонлари махалласини овучинг ичидай билади.\nЎзбекистон бошқарувидаги Клан ва малайларинг хабарларини тез орада ўқий бошлайсиз.\nЗотан, Профессор Кристиан Ласслетт бу минтақадаги Ўзбекистон билан боғлиқ офшор схемаларни муттасил фош қилиб бормоқда.\n300 ортиқ, сохта хужжатлар асосида қурилган Мирзиёев ва Клан назоратидаги коррупсия ширкатларини фош қилди.\nМирзиёев тарафдорлари бугун янги тақтика ишлатишмоқда:\n-Ха, бизда ширкатлар бор, виллалар ҳам бор. Буларни халол ишлаб олганмиз! (қиймати, капитал миқдори?!)\n-Ха бизнинг Луначарский дахасида уйимиз ҳам бор, аммо сарой шаклида эмас. ( солиқ декларациясида қанча кўрсатгансиз?!)\nБу шаклдаги шархлар ёзиш орқали халқни аста секин кўниктиришмоқчи.\nБиз, бу коррупсион схемани асл қийматларни очиқлаганимизда эса, халқнинг бефарқ бўлишига умид қилишмоқда.\nСайловларда, муносиб бошқа одам йўқ , янгиси келса оч бўлади. Кўпроқ ўмаради деган ғийбатлар тарқайди.\nАлексей Навальни 35 та Россиялик алигарх бутун Россияга оид бўлган 1 триллион $ бойликни ўмарганини айтмоқда.\nМен эса, "-Россия Имперяси 130 йил бизни талади. Имперянинг давомчиси, КГБ деган ташкилот Иттифоқга оид бўлган сирли жамғармани 30 та алигархга бўлиб берди", демоқдаман!\nна января 21, 2021 1 комментарий:\nЎзбекистонни ватан деб ва унинг химояси учун ҳар сохада кураш, ВАТАНПАРВАРЛИКдир!\nВатан химоячиларини байрам билан табриклайман!\nЎзбекистон Армиясига, қуруқ қурол-яроқлардан иборат, буйруқбозлик ташкилоти сифатида қаралмокда.\nАрмиянинг манавий-фалсафий таянчи мавхум.\nЎзбек матбуотида фалокатларда халок бўлганларни “ўлганлар” дейилмоқда.\nНега шахидлар дейилмайди?\nВа хатто махаллийчиликга ассланишига йўл қўйиб берилмоқда.\nҒоявий бирлик бўлмаган жойда махаллийчилик ва иймон бўлмаган жойда ирқчилик бошланади.\nЎзбекистон армиясининг кучлилиги унинг қуроллари билан ўлчанмайди.\nСони билан ҳам ўлчанмаслиги керак.\nВатанпарварлик, Фодоийлик, Шахидлик, Ғозийлик ўрнига армияда хизмат қилсам ўқишга кириш, ишга киришим....осонлашади деб қараладиган манфаат воситасига айлантирилган. Тутруқсиз артисларни, махaлладаги ўликдан ҳам, тирикликдан ҳам пул йиғиб бойиган имомларни харбий қисимларга жалб қилиб, аскарларни алдаб бўлмайди.\nХарбий қисм мол мулкини талон-тарож қилган ўнларча харбий қўмондонлар қамоқда. Харбий сирларни чет элларга сотган деган айбномалар билан қанчадан-қанча Генирал қамалган.\nҚуролли кучларни қўрқкитиб туриш учун ички душман ташкил қилинаётган ДХХ Ўзбекистон Қуролли кучларига оид харбий жосуслик ташкилотини назорат қилмокда.\nДХХ сиёсий ишларда давлатни бармоғи учида ўйнатгани этмагандай, Ўзбекистон Қуролли кучларига ўз харамидаги жория сифатида қарамокда.\nДархол бунга чек қўйилиши керак.\nИслом Каримов вафотидан кейинги давр кескин ислахотлар даври бўлиши керак дедик. Чунки Каримов бошқаруви , халкаро майдонда манфур қотилллик режими дейилмокда эди. Бекоргами?\nЎзбекистонда шахслар алмашинуви эмас, тузум ўзгариши кутилганди.\nШавкат Мирзиёев ўзича жуда аққиллик қилиб Геополитик мутанасибликни сақласам eтарли. Қолган ишга ташқаридан биров аралаша олмайди деб ўйлаяпди.\nКўринишидан, хатти-харакатидан Россияга узоқлик куринишини ташкил килмокда. Аммо аслида ғоявий жихатдан Путинист-лиги аллақачон аниқланган.\nВертуал шикоятшунослик маркази орқали инсонларни умидворликда ушлаб турмоқчи. Жаноб Мирзиёев чўпчакни неварангизга айтинг!\nЯна бир марта, мавжуд Хокимиятни ислохатлар бошлашга дават қиламан.\nБу ташқарида юрган бир-иккита ўзбек қочқининг хурмати, кўз-қораси учун эмас.\nБу ислохатлар Ўзбекистон давлатчилигининг келажаги учун мажбурятдир.\nЎзбекистонни катта давлатлар тўқнашуви ва билак кураши қиладиган майдонга айлантирманг.\n"Ўзбекистон рахбарлари юзида нур йўк. Совет Политбийросида ўтиргандай хис қилишди ўзларинии.\nСохта кулади, сохта хурмат қилаётганини билдириб туради.\nОдам бўлмайди булар...."\nЎзбекистонни бошқараётган жаноблар!\nОдам бўлиш вақти келди.\nЧапани ўзбек бўлиб туринглар.\n«-Ўзбек халқи келажаги...» буларни ҳам эсламасаларинг, Ғарбдаги ўз очафат фарзандларингни ўйланглар.\nСаддам, Қаддофий,... фарзандлари қўлига кишан солишганини унитманглар.\nХеч ким, шантаж қилиш, бировга панд-насихат бериш орқали сиёсатчилик қилиш савиясига тушишни хохламайди.\nРеал иш қилиш керак....\nОдам бўлиш керак.


Шахсий эҳтиёж ниқоби остида 30 миллион сўмлик озиқ-овқатларни олиб киришга уринган шахс тўхтатиб қолинди.\nШахсий эҳтиёж ниқоби остида ...\nБоз устига сифати кафолатланмаган!\nШунингдек, мазкур постнинг ўзида яна бир поезд йўловчилари қўл юклари божхона кўригидан ўтказилганида, фуқаро М.А. салкам 58 литр алкогол ичимликларини божхона назоратидан яширинча олиб келаётганлиги маълум бўлди.\nЭслатиб ўтамиз, жисмоний шахсларга республикамизга темир йўл ўтказиш пунктлари орқали кириб келишда 1000 АҚШ доллари эквиваленти миқдоридаги товарларни божсиз олиб киришга рухсат этилади. Аммо, бунда божхона тўловлари ундирилмайдиган айрим товарларни олиб ўтишнинг миқдорий нормаларига риоя қилиниши лозим. Унга кўра, жисмоний шахслар мамлакатимизга алкоголь маҳсулотлари, шу жумладан пивони 2 литргача божсиз олиб киришлари мумкин.


Қиш фасли тугашига саноқли кунлар қолган бўлса-да, бутун Ўзбекистон ҳудуди бўйлаб аллақачон кўклам ҳиди таралмоқда.\nSputnik мухбири баҳор ифори таралаётган Тошкент шаҳрини кезиб, мамлакатда қиш ортга чекиниб, ўз ўрнини фасллар келинчаги баҳорга бўшатиб бераётганини амин бўлди.\nДарахт новдалари куртак чиқармоқда\nБир неча кундан кейин атроф яшил либосга бурканади\nБўй чўзаётган куртаклар\nПойтахтда баҳорий об-ҳаво ҳукмрон\nМайсалар бўй чўзмоқда\nОппоқ гулга бурканишга ҳозирлаётган дарахт\nБу йил қиш муддатидан аввал ўз ўрнини баҳор бўшатишга қарор қилди\nШу кунларда аллақачон қирилиб кетган дея ҳисоблаб келинган қораоёқ сассиқўзан олимлар томонидан муваффақиятли клонлаштирилгани ҳақидаги хабар бутун дунёга тарқалди. Жониворга Элизабет Энн дея ном берилди.\nУшбу воқеа ўз кўлами ва аҳамияти бўйича илм-фан учун чиндан ҳам сенсация саналади.\nГап шундаки, жонивор ДНК-ҳужайраси бундан 33 йил муқаддам ўлиб кетган ҳайвондан олинган бўлиб, мана энди яратилган клон туфайли қирилиб кетиш арафасида турган жонивор популяциясини сақлаб қолишга муваффақ бўлинади.\nКейинги навбат - мўғул ёввойи тулпори ва жаҳонгашта кабутарга.\nАммо сассиқўзан Элизабет Энн - клонлаштириш борасида ягона муваффақиятли намуна эмас.\nИлм-фаннинг ушбу саҳифаси 1997 йил - жаҳонга машҳур Долли лақабли урғочи қўй дунёга келганида очилган эди.\nШундан сўнг олимлар маймунлар, итлар, мушуклар ва эчкиларни клонлаштирдилар.\nҲайвонларнинг клонлаштирилиши тарихини фотолентамизда томоша қилинг!\nИлк бор клонлаштирилган қораоёқ сассиқўзан.\nКлонлаштирилган Долли лақабли урғочи қўй.\nКлонлаштирилган маймунлар, 2018 йил 22 январь Хитой фанлар академиясининг сут эмизувчиларни тадқиқ қилиш лабораторияси.\nСеул (Жанубий Корея) миллий университетидан бўлган профессор Ли Бён-чунь клонлаштирилган итларни намойиш этмоқда.\nКлонлаштирилган кашмир тоғ эчкиси Нури\nЖанубий Кореянинг Кенсон Миллий университетида клонлаштирилган икки мушук (марказда ва ўнг томондагиси)\nДунёда биринчи бўлиб клонлаштирилган Прометей тулпори.\nДунёда биринчи бўлиб клонлаштирилган испания жанговар буқаси.\nКлонлаштирилган урғочи бўри Сеул (Жанубий Корея) жанубидаги ҳайвонот боғида.\n11 сентябр фожиаси жойида ишлаган немис овчаркаси Трекрнинг клонлаштирилган болалари.\nХитойлик тадқиқотчилар Харбин (Хэйлунцзян)даги коллеж лабораториясида клонлаштирилган учта тўнғиз болаларини намойиш қилишмоқда\nСан-Франциско, клонлаштирилган мушуклар\nҚаҳратон қиш ва норози ҳайвонлар\n17:34 21.02.2021 (Янгиланган 17:37 21.02.2021)\nҚиш ҳамманинг жонига тегди, ҳатто жониворларнинг ҳам. Қор билан қопланган кўчага сайрга чиққан ҳайвонларнинг юзидан норози эканлигини пайқаш қийин эмас.\nМитти мопсларнинг ўнғайсиз либосда катта-катта қор уюмлари узра юришига тўғри келмоқда. Мушуклар эса “қиш манзарасини” иссиқ уйда ўтириб, ойнадан кузатишни афзал билишади.\nМакедония пойтахти Скопеда дўкон олдида қолдирилган мушук соябон остига яширинмоқда.\nЮзини қор қоплаган ит. АҚШ.\nАрқон билан боғланган ит ўз эгасини кутмоқда.\nМузлаган сув олдидаги от. АҚШ, Техас.\nМитти мопс ўзининг норози чеҳраси билан\nВашингтондаги қор билан қопланган кўчага қараётган мушук.\nРоссиянинг Омс вилоятидаги ит\nБашарасига қоғоз идиш ёпишган қуён. Хитой, Пекин.\nБоласини иситаётган маймун. Ҳиндистон\nДенверда сайр қилаётан мушук.\nМузлаган кўлда сайр қилаётган балиқчи қуш\nИнидаги олмахон. АҚШ, Вашингтон\nҚорга қараб ҳураётган ит. Москва.\nАвстриянинг Залцбург вилоятидаги ўтлоқда юрган мол


ЎзА - Маҳаллада болалар ўйингоҳи йўқ...\nМаҳаллада болалар ўйингоҳи йўқ...\n07.07.2018 11:15 Чоп этиш версияси\n“Қичқириқ” МФЙ раиси:\n– Маҳалланинг обод бўлиши фуқаролар йиғини профилактика инспектори ва бошқа тузилмаларнинг тўлақонли фаолият юритиши учун яратилган қулайликларга бевосита боғлиқ. Зеро, ҳар бир шаҳар ё туманнинг ободлиги маҳалла ободлигидан бошланади.\nМаҳалламизда ҳам бугун бир қатор эзгу ишлар амалга оширилмоқда. Мазкур маҳалла фуқаролар йиғинида 22 кўп қаватли уй жойлашган. Бу ерда яшаётган 4 минг 900 га яқин аҳоли орасида турли миллат вакиллари бор.\nДавлатимиз раҳбари ташаббуси билан маҳалладаги Қичқириқ канали бўйида маданият ва истироҳат боғи барпо этилиши режалаштирилган. 16,5 гектар ҳудудни ўз ичига оладиган боғда болалар ва спорт майдончалари, замонавий аттракционлар ташкил этилмоқда. Бундан ташқари, бу ерда Абдулла Қодирий ва Чўлпон номидаги кутубхоналар, Нуронийлар маскани қурилишини эшитган маҳалла аҳли қаратилаётган эътибордан мамнун.\nЮртбошимизнинг кўрсатмасига мувофиқ маҳалламизда аҳолининг дам олиши учун қулайликларни ошириш, хусусан, Нуронийлар масканида чойхона ва аския маркази ташкил қилиш, яқин жойда поликлиника барпо этиш ишлари режага киритилгани ҳаммамизни бирдек хушнуд этади. Лекин иш бор жойда камчилик бўлади, деганидек, маҳалламиз кўп қаватли уйлари орасида болалар ўйингоҳи жуда кам. Болаларимиз қўшни маҳаллалар, узоқ масофадаги ўйингоҳларга боришга мажбур бўлмоқда. Агар шу масалалар ечим топса, маҳалламиз ободлиги янада ошади.


“Бизникилар” Малайзия ўрмонларида - XABARDOR.UZ\n“Бизникилар” Малайзия ўрмонларида\nМалайзиянинг кўришга арзигулик жойлари шунчалик кўпки қаерга боришингни билмайсан. Албатта, барча сайёҳлик йўриқномаларида кўрсатилган дам олиш масканларига борса бўлади, аммо саргузашт излаб келган бўлсангиз, бу йўриқномаларни унутганингиз маъқул. Мен ҳам турмуш ўртоғим билан шундай қилдик ва кўплаб қизиқ жойларни ўзимиз учун кашф қилдик. Бу жойлардан бири Ал-Хоразмий номидаги Фалакиёт Мажмуасидир. Цивилизиядан бироз четда жойлашган бу жойни топиб бориш осон бўлмади. Дастлаб, Малайзиянинг Жануби-ғарбий соҳилида жойлашган Мелакка шаҳрига ташриф буюрдик.\nМелаккадаги сув устига қурилган масжид\nБу шаҳар тарихи, камида алоҳида мақола учун манба бўла олади. Шу сабабли йўлда давом этамиз. Кейинги бекат Масжид Танаҳ шаҳарчаси, бизнинг тилда Тупроқ Масжид. Малайзия илгари Буюк Британия мустамлакаси бўлган. Шу сабабли кўпчилик инглиз тилида сўзлаша олади, лекин Куала-Лумпур ва туристик марказлардан четда жойлашган шаҳарларда инглиз тилида гаплаша оладиган инсонларни топиш қийинчилик туғдириши мумкин. Масжид Танаҳга келиб, биз айнан шундай шаҳарлардан бирига келганимизни тушуниб етдик. Имо-ишора орқали ўзбек тилида гапиравердик. Чунки, ўзбек тили ва инглиз тилини бир хил тушунар эди бу ер аҳолиси.\nҚаергадир ўнгга, бизга эса чапга\nБир машинада астрономия мажмуасига етиб олдик. Мажмуа бир томондан денгиз, иккинчи томондан қалин ўрмон билан ўралган. Айнан шу жойда “Ал-Хоразмий” номини кўриш жуда ғалати бўлди.\nАл-Хоразмий Фалакиёт мажмуасининг бош дарвозаси\nЁн-атроф ўрмон бўлгач қоравул ҳам ўз жойида эмас эди. Мажмуа ичига қадам босар экансиз, ҳаяжон янада ортиб кетади. Мажмуанинг биринчи корпусининг номи “Ал-Беруний”.\nБу мажмуа ҳам планетарий, ҳам обсерватория, ҳам ўқув маркази сифатида фаолият кўрсатар экан. Ҳамма таътилда, шекилли, мажмуа бўм-бўш ва бутунлай бизнинг ихтиёрда эди. Исталган хонага кириб, унинг чироқларини ёқиб, ҳар хил автоматлардан эркин фойдаланиш мумкин.\nФазо кемасини бошқаришни симуляция қилувчи қурилма\nШунингдек минорага кўтарилиб, денгизни томоша қилиш мумкин эди.\nДенгиз бўйидаги минора\nДеворларда ҳам бизнинг ҳамюртлар ҳақида маълумотларни ўқиш мумкин эди. “Фалакиёт фанига ўз ҳиссасини қўшган Ислом олимлари” деган рўйхатнинг ярмидан кўпи “Бизникилар” эди.\nМирзо Улуғбек ҳақида малай тилидаги маълумот\nҚисқаси, кимда-ким Малайзияга ташриф буюрса, шу жойни ҳам бир кўриб кетишни маслаҳат берган бўлардим. Албатта, бориш учун бир кунни йўқотишингиз мумкин, лекин бу шунга арзийди.\nАл-Хоразмий Фалакиёт мажмуасига хуш келибсиз!


Энг асабни ўйновчи сайтни яратишди – бир кириб кўрмайсизми? - Terabayt.Uz\nЭнг асабни ўйновчи сайтни яратишди – бир кириб кўрмайсизми?\nBagaar студиясининг дизайнерлар жамоаси шундай сайт яратишдики, уни кишини қийнаш, асабини ўйнаш воситаси десак ҳам хато бўлмайди. Улар буни атайин қилишган – фойдаланувчиларга энг ёқмайдиган интерфейс яратишга уринишган ва буни ажойиб тарзда уддалашган.\nЎҚИНГ: Ўзбекистонда ОТМлар сайтлари қай аҳволда?\nБу – userinyerface.com сайти бўлиб, ўйин кўринишидадир: унда ҳаммаси сизни чалғитишга йўналтирилган. Мақсад оддий – белгиланган муддат ичида қинғир-қийшиқ интерфейс орқали ўтиб, рўйхатдан ўтишга улгуришингиз керак.\nАммо сайтда ҳамма нарса одатий қоидаларга тескари тарзда ишланган: парол учун тўртта талаб мавжуд ва улар кўк фонда оч яшил шрифт билан, майда қилиб ёзилган. Мамлакатлар белгилари оқ-қора рангларда, таймер мунтазам тарзда липиллаб туради ва ҳоказо. Ишқилиб, ҳаммаси шу қадар телба-тескари ишланганки, ҳам ёмон, ҳам кулгили, лекин шуниси билан доҳиёна!\nМазкур сайтни ишлаб чиққан дастурчи ва дизайнерлар шундай дейишган: «Ўтган ўн йил мобайнида биз дизайннинг муайян шаблонларига – позициялар, ранглар ва белгичаларига кўникиб қолдик. Фойдаланувчилар сайтларда интерфейснинг 90 фоизини одатий қабул қилиб, интуитив тарзда ҳаракат қилишади. Бироқ, уларнинг барчасини яхшилаб аралаштириб-қориштириб ташласак нима бўлади? Ўрнатилган қоидаларга қарши чиқиб, ҳаммасини тескарисига ишлаб чиқсак-чи?»\nХўш, шахсан сиз, шунақа телба-тескари сайтда мўлжални тўғри олиб, рўйхатдан ўта оласизми? Унда марҳамат – мана бу ҳавола орқали кириб, ўзингизни бир синаб кўринг-чи...


NASA Марсга учишни истовчилардан ҳужжат қабул қилишни бошлайди\n11:17 / 05.11.2015\nNASA Марсга парвозни амалга оширишга тайёргарлик миссияси доирасида “қизил сайёра”га учишни истовчилардан ариза қабул қилиш санасига ойдинлик киритди. Анкеталар жорий йилнинг 14 декабридан 2016 йилнинг февраль ойи ўрталарига қадар давом этади.\nБўлажак фазогирларда қуйидаги талаблар мавжуд бўлиши керак: Америка фуқаролиги, олий маълумотли, аккредитация муассасидан ўтган ва камида бакалавр даражасининг биология, физика ва кимё фанлари муҳандислиги.\nБундан ташқари, номзодлар мутахассислиги бўйича уч йиллик тажрибага эга бўлиши ёки минг соат вақт мобайнида реактив самолёт командири бўлганлиги ҳақидаги ҳужжатни кўрсатишлари лозим бўлади. Агентлик маълумотида алоҳида таъкидланадиги, номзодларнинг узоқ парвозга нисбатан жисмоний ҳолатларини текшириш NASA агентлигида бўлиб ўтади.


Алишер Усмонов"Коммерсант" нашриёт уйи раҳбарларини истеъфога чиқарди - BBC O'zbek\nАлишер Усмонов"Коммерсант" нашриёт уйи раҳбарларини истеъфога чиқарди\nImage caption Алишер Усмонов 2006 йилдан буён "Коммерсант" нинг хўжайини саналади\n"Коммерсант" хўжайини Алишер Усмонов "Коммерсант-Холдинг" Акционерлик ташкилотининг бош директори Андрей Галиев ва "Коммерсант-Власт" журналининг бош муҳаррири Максим Ковалскийни эгаллаб турган вазифасидан озод қилинганларини айтган.\n"Власти" нинг охирги сони мазмуни Усмоновнинг норозилигига сабаб бўлган.Бир қанча мақолаларни холдинг хўжайини журналист этикасини бузилиши сифатида баҳолаган.\nХабарларга кўра, гап журналда чоп этилган фотосуратлар ичида Бош вазир Владимир Путин шахсига нисбатан сўкиниш сўзлари ҳақида бўлган.\n"Бу мақолаларни безорилик дейиш мумкин",-дейилади Усмоновнинг мурожаатида.\nБу жаноб Усмоновнинг таҳририят сиёсатига омма олдида биринчи бор аралашишидир.\nЖаноб Усмонов шунингдек "Власти" журналининг бош муҳаррири Максим Ковалскийга нисбатан судга мурожаат қилиниши мумкинлигига ишора қилган.\nНашриётга кўра, "Коммерсант"нашриёт уйининг бош директори Демян Кудрявцев ҳам истеъфо берган.\nЖаноб Усмонов унинг аризасини яқин икки ҳафтада кўриб чиқилишини билдирган.\nУнга нисбатан қарор нашриёт уйининг келгуси йилги бюджети тасдиқланганидан кейин қабул қилиниши айтилган, деб хабар берган "Газета.ру" сайти.\n"Коммерсант" сайтида эса ходимлар ўзгариши ҳақида ҳеч нарса ёзилмаган.\n"Оммавий ташлаганлар ғалабаси"\n"Коммерсант-Власт" журналининг охирги сони душанба, 12 декабр куни чиққан бўлиб, 4 декабр куни Россияда бўлиб ўтган Давлат думаси сайловларига бағишланган.\nБош мақола " Оммавий ташлаганларнинг ғалабаси"деб номланган.\nМақолада сайловда овоз бериш пайтида содир этилган кўп сонли қонунбузарликлар ва сохталаштиришлар ҳақида сўз юритилган.\n" Бўлиб ўтган сайловлар ва энг аввало "Ягона Россия"нинг шов-шувли паст натижаси шуни кўрсатдики, мамлакат аллақачон ўзгарган ва ҳукумат буни инкор қилиши мумкин эмас",-деб бошланади мақола.\n"Власти" журналистлари сайлов бўлинмаларида ишлаган кузатувчилар билан суҳбатлашганлар ва ўзлари ҳам овоз бериш жараёнидаги камчиликларга гувоҳ бўлганлар.\nБи-би-си билан суҳбатда Максим Ковалский вазифасидан ўз истаги билан кетмаганлигини айтган:\n- Мени ишдан бўшатмасликларини афзал кўрган бўлардим, лекин бўшатишди.\nЖурналда чоп этилган суратга келсак, бизнинг қўлимизда сайловлар мобайнида қонунбузарликларга йўл қўйилганини кўрсатувчи бюллитен фотосурати бор эди.\nБу бюллитен Лондондаги Россия элчихонасида ташкил этилган сайлов қутисига ташланган.\nУнда Яблоко партияси ўнгида катак белгиси қўйилган, бошқалари бўш, бу бюллитен унда бошқа иборалар борми-йўқлигидан қатъий назар қайд қилиниши керак эди.\nЛекин уни бекор қилишган. Бу бюллитенда Путин ҳақида нималардир ёзилганининг аҳамияти йўқ. Ковалскийнинг айтишича, журналистик этикасини бузган, дея ўзини ҳисобламайди.\nБи-би-си Алишер Усмоновнинг матбуот хизматига мурожаат қилди.\nУ ердан келган жавобда Алишер Усмоновнинг сўзлари келтирилган:\n-Мен учун "Коммерсант" нашриёт уйининг таҳририй сиёсатига аралашмаслик энг принципиал мавқеим бўлиб келган.\nБироқ ахлоқий ва этика андозалари бор ва улар бу ҳолда бузилган эдилар.\nАхборот воситалари безорилик учун майдончаларга айланмаслиги керак, деган Алишер Усмонов.\n"Коммерсант" нашриёт уйи "Коммерсант" газетаси асосида 1989 йили ташкил қилинган.\n2006 йили тадбиркор Алишер Усмонов томонидан сотиб олинади.\nХолдинг "Коммерсант" рўзномаси ва иловаларини, "Коммерсант-Украина","Власт", "Денги","Огонёк" журналларини чиқаради.\n"Газета.ру" даги ўзгаришлар\nДекабр бошида "Коммерсант" нашриёт уйига қарашли "Газета.ру" нинг бош редактор ўринбосари ҳам вазифасидан бўшаган.\nБунга сабаб, сайтдан Россиядаги ягона мустақил кузатув гуруҳи " Голос" билан ҳамкорликда тайёрланган сайловлардаги қонунбузарликлар ҳақидаги лойиҳанинг олиб ташлангани сабаб бўлган .\nИстеъфо берган собиқ редактор Роман Баданин бу ишни " Голос" даги ҳамкасблари, " Газета.ру" даги лойиҳа устида бирга ишлаганлар учун қилганини , уларга панд бериш ўзига маънан тўғри келмаслигини айтган.\nСайлов натижаларига кўра, "Ягона Россия" кўп овоз олганлиги Россияда оммавий намойишларни келтириб чиқарган.\nНамойишчилар Марказий сайлов комиссиясининг раҳбари Владимир Чуровнинг истеъфосини талаб қилиш билан бирга, сайлов натижаларини қайта кўриб чиқиш ёки уларни бекор қилиб, янги сайловлар ўтқазишни талаб қилишган.\nМосквада дастлабки намойиш 5 декабрда Чистие прудида бўлиб ўтган.\nНатижада кўп қатнашчилар ,жумладан ," Бирдамлик " ҳаракатининг раҳбари Иля Яшин ва блог эгаси Алексей Навалний ҳибсга олинган.\nИккаласи ҳам 15 кунлик қамоқ жазосига ҳукм қилинган.\nКейинги кун намойишлар Триумфал майдонига кўчган.\n10 декабрда Болотной майдонида ўтган намойиш мухолифатнинг кейинги 20 йил ичидаги энг катта намойиши ҳисобланган.\nУнда ҳар хил ҳисоб билан 30 дан 60 минггача киши иштирок этган.\nКейинги намойишни 24 декабрда ўтқазиш мўлжалланган.Ташкилотчилар Василев тепалигида 50 минггача кишини йиғишни режалаштиришган.


Samsung энг арзон смартфонини чиқарди: нарх ва жиҳатлари билан танишинг! — Sof.uz\nЖАҲОН 19,919,752 12,801,438 731,727\n23.07 11:42 1253 Технология\nЖанубий кореялик компания Индонезияда онлайн тақдимот ўтказиб, Galaxy A01 Core моделини намойиш қилди. Бу – заиф процессор ва кичик «оперативка»ли смартфонларга мўлжалланган Android 10 Go тизимли қурилмадир.\nSamsung Galaxy A01 Core максимал 1,5 ГГс частотада ишловчи тўрт ядроли Mediatek MT6739 процессори базасига қурилган. Унинг суюқ кристалли дисплейи диагоналига 5,3 дюймлик, тасвир аниқлиги эса 1480 х 720 пикселликдир. Смартфоннинг тезкор хотираси 1 ГБ, доимий хотираси эса 16 ГБ ҳажмга эга. Шунингдек, унга яна 512 гигабайтгача ҳажмли microSD-карта қўйса бўлади.\nСмартфон иккита nano-SIM карточка уячасига эга бўлиб, 2G, 3G ҳамда 4G LTE уяли алоқа тармоқларини қўллаб-қувватлайди. Samsung уни USB 2.0 порти ҳамда 3,5 миллиметрлик қулоқчин тирқиши, шунингдек, Wi-Fi 802.11b/g/n ва Bluetooth 5.0 интерфейслари билан таъминлаган.\nGalaxy A01 Core бош камераси 8 мегапикселлик ва диафрагмаси f/2,2, олд камераси бўлса 5 МПлик ва f/2,4 диафрагмалидир. Бош камера фоточақноқ билан таъминланган ва сониясига 30 кадр частотали Full HD видео олишга қодир.\nҚурилманинг олинувчи аккумулятори 3000 мА/соатлик ток сиғимига эга. Корпуси ўлчамлари 141,7х67,5х8,6 миллиметрга, вазни бўлса 150 граммга тенг. Индонезияда уни кўк, қора ва қизил корпусларда, 74 АҚШ долларига тенг нархда сотишади. Бошқа мамлакатлар бозорларига чиқиш-чиқмаслиги борасида ҳозирча маълумот йўқ.\nтехнология samsung арзон смартфон\n8.08 18:13 1572\n8.08 15:11 1524\n7.08 11:39 1475\nБугун, 10:18 1389\n6.08 15:47 624 Технология\n15.07 18:27 402 Технология\n7.07 17:16 253 Технология\n1.06 17:46 662 Технология


АҚШ Президентининг миллий ҳавфсизлик масалалари бўйича маслаҳатчиси Кондолизза Райс бугун Москвагаборади.\nРайс Россия Президенти Владимир Путин билан учрашади.\nМузокаралар давомида Ироқда ва Яқин Шарқдаги вазият муҳокама этилади. Шунингдек, 30 июндан кейин БМТ нинг Ироқдаги ролини аниқлаб берувчи БМТ Ҳавфсизлик Кенгаши резолюциясининг қабул қилинишига доир масала хусусида ҳам томонлар ўзаро фикр алмашишлари кутилмоқда. Маьлумки, 30 июнда Ироқдаги коалиция кучлари ҳокимиятни Ироқ ўтиш даври ҳукуматига топширадилар.\nҲафта охирида Кондолизза Райс Берлинга боради ва у ерда Германия раҳбарияти ҳамда Фаластин мухторияти Бош вазири Аҳмад Қурей билан учрашади.


Самарқандда карантин қоидасига зид равишда ошхонада тўй ўтказилди\n18:15 31.08.2020 (Янгиланган 18:18 31.08.2020)\nСамарқанд шаҳридаги ошхонада 40 нафардан ортиқ фуқаро иштирокида тўй маросими ўтказилди. Тўйга рухсат берган ошхона маъмуриятига чора кўрилди.\nТОШКЕНТ, 31 авг — Sputnik. Самарқанд шаҳрида карантин қоидасига зид равишда тўй ўтказган ошхона маъмуриятига чора кўрилди. Бу ҳақда Самарқанд вилояти ИИБ ахборот хизмати хабар қилмоқда.\nХабарда ёзилишича, 2020 йил 29 август куни Самарқанд шаҳри бўйича ИИО ФМБ 6-сон ИИБга шаҳридаги Мароқанд кўчасидаги “Мароқанд” ошхонасида 40 нафардан ортиқ фуқаро иштирокида тўй маросими ўтказилаётганлиги тўғрисидаги хабар келиб тушган.\nҲудуд профилактика инспектори терговолди суриштирув ҳаракатларини олиб борган ва ҳақиқатдан ҳам ушбу ошхона маъмурияти Республика махсус комиссиясининг баёни талабларини бузганлигини аниқлаган.\nОшхона маъмуриятига нисбатан Ўзбекистон МЖтКнинг 54-моддаси 2-қисми билан маъмурий баённома расмийлаштирилган. Қонуний қарор қабул қилиш учун Самарқанд вилояти Давлат санитария эпидемиология назорати марказига юборилган.\nЭслатиб ўтамиз, Республика махсус комиссиясининг қарори билан оилавий тантана, тўй, маърака ва маросимларни фуқароларнинг уй-жойи ва ҳовлисининг ўзида 30 кишидан кўп бўлмаган ҳамда санитария ва гигиена талабларига қатъий риоя этган ҳолда ўтказишга рухсат берилган.


12:19 / 09.03.2016\nХитойнинг "Гуанчжоу Эвергранд" жамоаси дунёнинг энг қимматбаҳо клублари рейтингида Испаниянинг "Реал" жамоасидан ўзиб кетган. Бу ҳақда Синьхуа агентлиги маълум қилган.\n8 март куни хитойликлар жамоасининг акциялари NEEQ биржасида 3,35 млрд долларга баҳоланди. "Реал"нинг акцияларининг умумий баҳоси эса 3,26 млрд долларни ташкил этади. Бу борадаги учинчи ўрин "Манчестер Юнайтед"ники - 2,35 млрд доллар.\nЎз навбатида хитойликлар жамоасининг даромадлари юқори эмас. Манчестерликларнинг ўтган йилдаги даромади 400 млн доллар атрофида бўлгани ҳолда хитойликлар жамоаси 61 млн доллар ишлаган.\n"Гуанчжоу Эвергранд" жамоасига 1954 йилда асос солинган. Айни вақтда жамоани бразилиялик таниқли мутахассис Луис Фелипе Сколари бошқармоқда. Бу жамоа 5 марта Хитой чемпиони бўлган. Шунингдек, 1 марта мамлакат кубогида ва 2 марта Хитой Суперкубогида зафар қучилган.\nЖамоа қишки трансферлар вақтида 42 млн евро эвазига "Атлетико"дан Жексон Мартинесни трансфер қилди. Жамоа таркибида шунингдек Паулиньо ва Рикардо Гуларт (ҳар иккиси бразилиялик) каби тажрибали футболчилар ҳам тўп суришади.


ИИВ тизими ва прокуратурада кадрлар ўзгариши юз берди - Anhor\nAnhor Все посты ИИВ тизими ва прокуратурада кадрлар ўзгариши юз берди\nУлуғбек Қосимов Тошкент прокурори этиб тайинланди. Бу ҳақда “Газета” нашри шаҳар прокуроатураси матбуот котибига таянган ҳолда хабар беради. 2019 йил сентябрь ойида Фарғона вилояти прокурори бўлиб тайинланишдан олдин, Улуғбек Қосимов Сурхондарё вилояти прокурори бўлган, ундан олдин эса Денов тумани ҳокими бўлган.\nТошкент шаҳрининг аввалги прокурори Баҳриддин Валиев эса Бош прокурорнинг биринчи ўринбосари этиб тайинланди. Бош прокурорнинг биринчи ўринбосари Абдухалим Холмахматов бошқа ишга ўтиши муносабати билан ўз лавозимидан озод этилди. Баҳриддин Валиев тайинловга қадар 2019 июль ойидан бери Тошкент прокурори бўлган. Ундан олдин у 2017 йил мартидан буён Бухоро вилояти прокурори лавозимида фаолият кўрсатиб келаётган эди.\nБу орада эса ИИВ тизимида Баходир Матлюбов ИИВ Академияси бошлиғи вазифасидан озод этилди. У ушбу лавозимда 2016 йилдан буён фаолият юритган, 2006-2013 йилларда эса ИИВга раҳбарлик қилган.\nПрезидент қарорига мувофиқ Рустам Хатамов ИИВ Академияси бошлиғи лавозимига тайинланди ва ички ишлар вазирининг ўринбосари — Кадрлар бош бошқармаси бошлиғи лавозимидан озод этилди.\nЯхёжон Артикбоевич Абдулхаков эса ички ишлар вазирининг ўринбосари — Тергов департаменти бошлиғи лавозимига тайинланди. Абдулхаков тайинловга қадар 2019 йилнинг ноябридан буён Андижон вилояти ИИБ бошлиғининг ўринбосари — Тергов бошқармаси бошлиғи лавозимида фаолият юритиб келаётган эди.\nПрезидент қарори билан Нажмиддин Садирович Тўраходжаев Ўзбекистон Республикаси ички ишлар вазирининг ахборот технологиялари бўйича ўринбосари лавозимига тайинланди. У бунга қадар Вазирлар Маҳкамаси ҳузуридаги Давлат персоналлаштириш маркази директори лавозимида ишлаб келаётган эди.\nТаниқли қўшиқчи президентлик курсиси учун курашишга қарор қилди\nШавкат Мирзиёев ички ишлар тизимида бюрократияни қисқартиришни топширди


19:21 / 11.04.2018 3104 pdf Ўқиш режими + -\n«...Албатта, ақл эгаларигина эслатма олурлар».\nАқл ва идрок бўлмаса, буни эслаш, тушуниб етиш қийин.\nЭнди ўша ақл эгаларининг сифатлари зикр этилади:\nУлар Аллоҳнинг аҳдига вафо қиладиган ва аҳду паймонини бузмайдиганлардир.\nБу ояти каримадаги аҳд барча аҳдларни ўз ичига олади. Албатта, бу аҳдларнинг аввалида иймон аҳди туради. Бу ояти каримадаги мийсоқ ҳам барча мийсоқларни ўз ичига олади. Албатта, бу мийсоқларнинг аввалида иймон шартларига вафо қилиш мийсоқи туради.\nБу аҳд ва бу мийсоқ қадимийдир. «Аъроф» сурасида кўриб ўтганимиздек, Аллоҳ таоло Бану Одамдан зурриётларини тарқатаётган пайтдаёқ аҳду мийсоқни олиб: «Мен Роббингиз эмасманми?» деб сўраган ва улардан: «Ҳа, албатта, биз бунга шоҳидмиз», деган жавобни қабул этган. Бу аҳд ҳар бир пайғамбар келганида янгиланиб турган.\nШу билан бирга, мазкур аҳд ва мийсоқ фақат Аллоҳ билан банда орасидаги аҳду мийсоқнигина ифода этмайди. Балки улар умумий аҳд ва мийсоқ бўлиб, бошқа барча аҳд ва мийсоқларни ҳам ичига олади. Демак, ақл эгаларининг биринчи сифатлари аҳдга вафо қилиш ва мийсоқни бузмаслик. Яна бошқа сифатлари:\nУлар Аллоҳ боғланишига амр этган нарсани боғларлар, Роббларидан қўрқарлар ва ёмон ҳисобдан хавф қилурлар.\nАқл эгаларининг иккинчи сифати:\n«Улар Аллоҳ боғланишига амр этган нарсани боғларлар...»\nБу ишларнинг бошида «силаи раҳм» – қариндошлик алоқаларини боғлаш, уларга яхшилик қилиш туради. Шунингдек, бева-бечора, етим-есир ва барча муҳтожларга, қўйингки, бутун мавжудотга яхшилик қилиш мусулмон инсонга вазифа қилиб юклатилгандир.\nАқл эгаларининг учинчи сифати:\nЯъни Аллоҳ таолонинг қудрати сўнгсиз эканини доимо сезиб, ҳис этиб турадилар.\nАллоҳ таолонинг буюклиги қаршисида ўзларининг ожизликларини тушуниб, гуноҳ ишлар қилишдан сақланиб турадилар.\nАқл эгаларининг тўртинчи сифати:\n«...ва ёмон ҳисобдан хавф қилурлар».\nЯъни охиратда ҳисоб бериш лозимлигини яхши билганлари учун, доимо ўша ҳисоб-китобдан қўрқиб, фақат яхши амалларни қиладилар ва ёмонларидан қочадилар.\nКелгуси оят ақл эгаларининг сифатларини санашда давом этади ва уларнинг оқибати ҳақида ҳам хабар беради:\nУлар Роббларининг юзини кўзлаб, сабр қиларлар. Намозни тўкис адо этарлар, Биз уларга ризқ қилиб берган нарсадан махфий ва ошкора нафақа қиларлар ва ёмонликни яхшилик ила қайтарарлар. Ана ўшаларга оқибат диёри бордир.\nАқл эгаларининг бешинчи сифати:\n«Улар Роббларининг юзини кўзлаб, сабр қиларлар».\nЯъни Аллоҳнинг ризосини умид этиб, сабр қиладилар. Уларнинг сабрлари фақат Аллоҳнинг розилиги учун бўлади. Хўжакўрсинга, риё учун бўлмайди. Ўзига ўзи мақтаниб юриш учун ҳам бўлмайди. Сабр турли хил бўлади. Энг улуғи Иймон-Ислом талабларини бажариш йўлидаги қийинчиликларга сабр қилишдир. Яна одамларнинг ноўрин тасарруфларига сабр қилиш. Етган неъматларга сабр қилиш ва ҳоказолар.\nАқл эгаларининг олтинчи сифати:\n«Намозни тўкис адо этарлар…»\nЧунки намоз бўлмаса, Аллоҳ билан банда орасида боғланиш бўлмайди. Натижада аҳд ва мийсоққа ҳам вафо қилинмайди. Шунинг учун ҳам намоз ҳаммасидан зарурдир. Шунинг учун намоз «мўмин бандалар билан бошқалар орасини ажратиб турадиган омил» деб таърифланган.\nАқл эгаларининг еттинчи сифати:\n«Биз уларга ризқ қилиб берган нарсадан махфий ва ошкора нафақа қиларлар...»\nАллоҳ берган ризқдан инфоқ қилиш мусулмон бандалар орасидаги ўзаро алоқаларни ривожлантирувчи кучли омилдир. Бу иш бойларнинг қалбини бахиллик дардидан халос этса, инфоқни қабул қилиб олувчи камбағалларнинг қалбини ҳиқду ҳасаддан поклайди. Инфоқ қилиш кези келганда, махфий қилинади, кези келганда эса ошкора. Инфоқ қилувчи риёдан қочса ёки инфоқ олувчининг ноқулай ҳолда қолиши мулоҳаза қилинадиган бўлса ва шунга ўхшаш ҳолларда махфий қилинади. Одамлар ўрнак олсинлар, дейилса, шариат аҳкомларини бажариш тарғиб қилинишига ҳожат туғилса ва шунга ўхшаш ҳолатларда ошкор қилинади.\nАқл эгаларининг саккизинчи сифати:\n«...ва ёмонликни яхшилик ила қайтарарлар».\nБу умумий, мажбурий қоида эмас. Балки махсус ҳолда, маълум мақсад ила амалга ошириладиган қоидадир. Зотан, бошқа оятларда, мисол учун, «Шууро» сурасида «Ёмонликнинг жазоси ўз мислидек ёмонликдир», дейилган бўлса, «Бақара» сурасида «Ким сизга нисбатан тажовуз қилса, сиз ҳам унга ўша тажовуз мислича тажовузкорлик қилинг», дейилган.\nУламоларимиз «Ушбу оятдаги ёмонликни яхшилик билан қайтариш кундалик шахсий муомалаларда ёмонликни синдириш йўлида бўлади, аммо Аллоҳнинг динига тегишли ишларда қўлланилмайди», – деганлар.\nБаъзи уламолар ушбу оятларда санаб ўтилган саккиз хайрли сифат жаннатнинг саккиз эшигига ишора эканини айтган эканлар.\nОятнинг охирида ҳам гап жаннатга бориб тақалмоқда:\n«Ана ўшаларга оқибат диёри бордир».\nКеласи оятда «оқибат диёри» нималиги баён қилинади:\n«Раъд» «Сабр қилганингиз учун сизларга Салом бўлсин! Бу оқибат диёри қандай ҳам яхши!» (дерлар).\nЯъни мазкур саккиз сифатга соҳиб бўлган ақл эгалари эришадиган оқибат диёри:\n«Адн» жаннатнинг номларидан бўлиб, луғатда «истиқомат жойи», «истиқрор ўрни» деган маъноларни англатади. Демак, мазкур ақл эгалари – мўмин-мусулмонлар ўша сифатларни ўзларида мужассам этиб, бу дунёда уларга амал қилиб яшаб ўтганлари учун, қиёматда адн жаннатларига кирадилар.\nУларнинг ҳузур-ҳаловатлари янада тўлиқ бўлиши учун, мазкур жаннатга ота-оналари, эр ёки хотинлари ва ўғил-қизлари ҳам қўшилиб кирадилар. Аммо шарти бор. Ўша ота-оналар, жуфти ҳалоллар ва зурриётлар аҳли солиҳ бўлишлари керак. Аҳли солиҳ бўлмасалар, кира олмайдилар. Адн жаннатлари катта неъмат, унга кирганлар улуғ мақомга эришадилар. Унда кўз кўриб, қулоқ эшитмаган неъматлардан баҳраманд бўладилар.\n«...уларнинг ҳузурларига ҳар эшикдан фаришталар кириб: «Сабр қилганингиз учун сизларга Салом бўлсин! Бу оқибат диёри қандай ҳам яхши!» (дерлар)».\nБу эса уларнинг ҳузурларини янада зиёда қилади. Инсон бу дунёда ҳам бирор неъматга эришса, ҳузурланади. Аммо яқин кишилар уни ўша неъмат ила муборакбод этсалар, ҳузур янгиланади ва янада зиёда бўлади.\n19:17 / 11.04.2018 2188\n14:36 / 12.04.2018 4780\n2113 05:00 / 23.01.2017\n2895 14:05 / 07.01.2020\n3777 05:00 / 19.01.2017\n1958 15:05 / 05.11.2019


ҚИТЪА ЧЕМПИОНАТИНИНГ БРОНЗАСИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nҚИТЪА ЧЕМПИОНАТИНИНГ БРОНЗАСИ\nЧоп этилган 17 Сентябр 2015\tКӯришлар: 1003\nТаиланд давлатида спортнинг бокс тури бўйича Осиё чемпионати мусобақалари якунига етди.\nИлгари хабар қилганимиздек, мазкур турнирда республикамиз намояндалари беш вазн тоифасида иштирок этишди.\nБиринчи оғир вазн – 91 килограммда рингга чиққан Жаҳон Қурбонов қитъа биринчилигининг ярим финалигача етиб борди.\nЯрим финалда Қозоғистон вакили Василий Ливитга қарши жанг ўтказган боксчимиз 10:9,10:9, 10:8 ҳисобида имкониятни бой берди.\nУмумжамоа ҳисобида жамғармасига бешта олтин, битта кумуш, битта бронза медалларини тўплаган Қозоғистон терма жамоаси биринчи ўринни эгаллади.\nЎзбекистон (2-5-1) терма жамоаси иккинчи, таиландликлар (2) учинчи жойларни ишғол этдилар.\n«Жаҳон чемпионати-2018» турнири 2- гуруҳ саралаш босқичининг 4-тур ўйинлари бўлиб ўтди.\n«В» гуруҳида иштирок этаётган Тожикистон миллий терма жамоаси «Осиё кубоги-2015» мусобақаларининг ғолиби Австралия терма жамоасини қабул қилди.\nУчрашувнинг биринчи қисми тенг курашлар асосида ўтди. Майдон эгалари рақибнинг ҳар бир ҳужумига муносиб қаршилик кўрсатиб, вақти-вақти билан австралияликлар ҳимоясини безовта қилиб турдилар.\nАммо ўйиннинг иккинчи қисмида устунлик тўлиқ меҳмонлар томонида бўлди. Кетма-кет уюштирилган хавфли ҳужумлар натижасида «яшил қитъа» намояндалари майдон эгалари дарвозасига учта жавобсиз тўп йўлладилар.\nУч имкониятдан 9 очко жамғарган Австралия терма жамоаси «В» гуруҳида пешқадамлик қилмоқда. Иорданиялик футболчилар 7 очко билан иккинчи ўринда боришмоқда.\n«Тожикистон темир йўллари» давлат унитар корхонасининг теннис кортида 19-24 сентябр кунлари теннис бўйича ўсмирлар ўртасида Тожикистон Республикаси Президентининг кубоги мусобақалари ўтказилади.\nДавлат унитар корхонаси теннис кортининг директори Бахтиёр Жўраевнинг маълум қилишича, бу халқаро мусобақада Арманистон, Туркманистон, Қозоғистон, Қирғизистон, Украина давлатларининг ўсмир теннисчилари иштирок этадилар.\nЭслатиб ўтиш жоизки, Тожикистон Республикаси Президенти кубоги бу йил олтинчи марта ўтказилади.\nНУФУЗЛИ МУСОБАҚА СИНОВЛАРИ\nЯпонияда сайёра волейболининг нуфузли мусобақаларидан бири – «Жаҳон кубоги» беллашувлари қизғин давом этмоқда.\nНавбатдаги турда Эрон Ислом Республикаси волейболчилари билан ўзаро куч синашган Россия Федерацияси терма жамоаси йирик – 3:0 (26:24, 25:18, 25:20) ҳисобида устунликка эришди.\nВладимир Алекно шогирдлари келгуси 5-тур ўйинини Австралия терма жамоасига қарши ўтказади.\nАвстралиялик волейболчилар «Жаҳон кубоги» доирасида ўтказилган тўрт учрашувнинг учтасида мағлубиятга учраб, майдондан бош эгиб чиқишган.\nUS OPEN ЯКУНИГА ЕТДИ\nТеннис бўйича «Катта дубулға» туркумига кирувчи Америка Қўшма Штатлари очиқ чемпионати – US Open турнири ўз ниҳоясига етди.\nТурнирнинг аёллар ўртасидаги финал босқичида бош соврин учун кураш Италия дербиси Флавия Пеннетта ва Роберту Винчи ўртасида кечди.\nБир соату 33 дақиқа давом этган муросасиз кураш натижасида 7:6 (7:4), 6:2 ҳисобида омад 33 ёшли Флавия Пеннеттага кулиб боқди. Бу унинг US Open мусобақаларидаги биринчи ғалабасидир.\nУшбу турнирда энг кўп ғалаба қозонган теннисчилар америкалик Крис Эверт ва Сирена Уилямслар бўлиб, улар олти мартадан ғолиблик шоҳсупасининг биринчи поғонасига кўтарилишган.\nЭркаклар ўртасида финал босқичининг ҳал қилувчи учрашуви сербиялик Новак Жокович ва швейцариялик Рожер Федерер ўртасида бўлиб ўтди.\nН. Жокович 4:6, 7:5, 4:6, 4:6, ҳисобида Россия Федерацияси устидан ғалаба қозонди.\nФАОЛИЯТДАГИ СЎНГГИ ҒАЛАБА\nКасбий рингда бир неча вазн тоифалари бўйича жаҳоннинг энг яхши боксчиси америкалик Флойд Мэйузер ўз фаолиятидаги сўнгги жангни ўтказди.\nЛас-Вегасда ташкиллаштирилган бу муштлашувда боксчи ватандоши Андре Бертони 117:111, 118:110, 120:108 ҳисобида доғда қолдирди.\nБу муштлашув Флойд Мэйузер фаолиятида 49-жанг бўлиб, боксчи уларнинг барчасини ғалаба билан якунлаган. Ана шу ғалабали жанг билан боксчи ўз фаолиятига якун ясади.\nФлойд Мэйузер эришган натижалари билан ўзидан олдин ўтган боксчи Роки Марчиано рекордини такрорлади.\nБугун: 01-10-2020 02:29:56


ССВ: Pfizer вакцинаси билан эмланган болалар сони 330 минг нафардан ошди\n02 декабр 2021, Тошкент вақти: 12:25\nЎзбекистонда 12 ёшдан 18 ёшгача бўлган болалар орасида, 16 ноябрь ҳолатига кўра, 331 минг 950 нафари Pfizer вакцинаси билан ихтиёрий равишда эмланган. Бу ҳақда Соғлиқни сақлаш вазирлиги маълумот тарқатди.\nВазирлик қайдича, Ўзбекистонда оммавий эмлов бошланган апрель ойидан бери айни кунгача коронавирусга қарши жами 30 миллион 317 минг 119 доза вакцина қўлланилган.\nССВ кеча мамлакат бўйлаб 228 киши коронавирусга чалингани, шу тариқа хасталикни юқтириб олганларнинг умумий сони 190 минг 332 нафарга етганини маълум қилган.\nШунингдек, сешанба куни Андижон, Жиззах, Қашқадарё, Навоий, Наманган, Самарқанд, Фарғона, Хоразм, Тошкент вилоятлари ҳамда Тошкент шаҳрида коронавирусга чалинган беморлардан 312 нафари тузалган, соғайганларнинг умумий сони эса 186 минг 706 нафарга етган.\nВазирлик ўтган кеча-кундузда коронавирусга чалинган беморлардан яна 4 нафари вафот этиб, коронавирус қурбонлари сони 1 минг 364 нафарга етганини қўшимча қилган.


Гўшт нархи арзон бўлишининг ечими қаерда?\n21:10 / 18.07.2017\nДоим турли рақамларга тўла мақола ёзишдан узоқ бўлганман. Чунки, турли рақамлар ҳисоб-китоби, диаграммалар, график асосидаги ечимлардаги сонлардан иборат мақолани оддий ўқувчига сингдириш маҳол иш. Шундай бўлсада, ҳозирги кунда жуда долзарб бўлиб турган гўшт нархига доир мақолани рақамларсиз ёзиб бўлмас экан.\nМен водийда яшайман. Бошқа жойлардаги сингари, айни кунда ўша кундалик эҳтиёж учун ишлатиладиган гўшт маҳсулоти нархи - Андижон, Наманган ва Фарғона вилоятларида ҳам кескин кўтарилиб кетди. Энди водийнинг уч вилоятида 17 июль кунги гўшт нархлари билан танишинг:\nНаманган вилояти (Чорсу бозори, Гўзал ҳудуди, Давлатобод бозорларидаги ўртача нарх)\n– 1 кг мол гўшти – 30 – 33 минг сўм\n– 1 кг лаҳм гўшт – 36 минг сўм\nАндижон вилояти (вилоят маркази ва туманлар)\n– 1 кг суякли гўшт – 32-34 минг сўм\n– 1 кг лаҳм гўшт – 38 минг сўм\nФарғона вилояти (Фарғона, Қўқон)\n– 1 кг суякли гўшт – 30 - 32 минг сўм\n– 1 кг лаҳм гўшт – 35 минг сўм\nГўшт қандай етиштирилади?\nНархлар билан танишгач: “Гўшт нега қиммат?” деган саволга жавоб излаймиз...\nВоҳа ва юртимизнинг бошқа вилоятларида қандай билмадим, лекин водий бозорларида қассоблар сўйиб сотадиган гўшт растаси асосан - хусусий сектор, яъни хонадонларда етиштирилган қорамол ва қўй ҳисобига тўлдирилади.\nТуманларда яшовчи аҳоли хонадонларида алоҳида молхона ва қўйхоналарда ўртача иккитадан ўнтагача қорамол ва қўй боқилади. Қишлоқда туёқ боқиш ўзига яраша машаққатли иш. Чунки, чорва етаклаб боқиш учун яйлов ҳамда уйда ем бериш талаб қилинади. Бўрдоқига боқиладиган новвос, ғунажин ва қўчқорлар алоҳида мавзу. Чунки, бўрдоқи ем-хашакдан ташқари оқсилга бой озуқа ҳам ейиши керак.\nКунжара ва шўлха, кепак сингари кўплаб керакли ем-озуқа вилоятларда мавжуд ёғ-мой корхоналарида ишлаб чиқарилади. Новвосларни асосан 2 ёшдан бўрдоқига боқиш мумкин. Битта бўрдоқи новвосга уч маҳал ем берилади ва бу бир ойга ўртача 650 минг сўм миқдоридаги озуқа деганидир.\nХонадонда қорамолни семиртириш учун керак бўлган асосий озуқалар нархи:\nКунжара- 1200-1300 сўм (ем-озуқа шохобчаларида), 1800 сўм – эркин савдода\nШўлха – 1100 сўм (шохобчада), 1700 сўм – эркин савдода\nКепак – 1100 сўм\nСомон бир боғлами – 6 минг сўм\nНоввос 6 ойда етилади.\nГўшт қимматлашиши сабаби...\n1. Озуқа қимматлиги туфайли етиштирилган маҳсулот таннархининг қиммат тушиши. Ёз мавсумида юқоридаги озуқаларни ишлаб чиқарувчи вилоятлардаги ёғ-мой корхоналарида ўтган йилги пахта ҳосилидан олинган чигит тугайди, озуқа ишлаб чиқариш тўхтаб, озуқа ўз-ўзидан қимматлашади. Бу ҳолат ноябрь ойи охиригача давом этади. Яйловсиз ҳудудларда ем-хашак танқислиги вужудга келади. Бозорларда бўрдоқи қорамол ва қўйлар нархи кўтарилади.\n2. Вилоятларда мавжуд наслчилик ва бўрдоқичилик фермер хўжаликларида бозордаги нархни тушириш учун етарли даражада базанинг йўқлиги.\nВодий вилоятларида воҳадан фарқли ўлароқ, яйлов жуда кам. Асосий ер майдонларига пахта ва буғдой экилади. Ўриб олинган буғдой поясидан сомон олинади. Сомон ва кепакдан омухта ем тайёрлаш мумкинлиги учун бу йил ўша халқимиз “пресс” деб атовчи сомон боғламининг нархи ҳам 6 минг сўмга кўтарилди (ўтган йилги нарх 4000 эди ).\nБозордаги гўшт нархини туширишни эмас, ишлаб чиқарувчига шароит яратишни ўйлаш керак\nКеракли озуқа тайёрловчи ёғ-мой корхоналарида ёз ойларига захира тайёрланганида бугунги ҳолат оғриқсиз ўтарди. Ҳудудлардаги пахта ва буғдой етиштирувчи фермер хўжаликларида туёқли жониворларни кўпайтириш учун етарли эътибор қаратиш ҳам ўз самарасини бериши тайин. Бунинг учун фермер ҳўжаликларида боқиладиган ҳар бир қорамол ва бошқа чорва моллари сони учун етарли даражада озуқа экинларига ер майдони ажратилиши керак. Хонадонларда чорва моллари боқадиган аҳолига алоҳида имтиёзли кредитлар берилишини таъминлаб, ҳудудлардаги ем-озуқа шохобчаларини кўпайтириш лозим.\nЮртимизда айнан гўштга ихтисослашган наслчиликни ривожлантириш соҳасига эътибор бериш лозим. Ҳозирда вилоят ва туманларда фаолият юритаётган чорвачиликка ихтисослашган ҳўжаликларда сутни кўпроқ берувчи наслли чорвага эътибор катта. Паррандачиликни ривожлантириш ҳам ўз-ўзидан гўшт нархига ижобий таъсир қилади.\nГўшт нархини сунъий пасайтириш мумкинми?\nБалки, мумкиндир... Лекин, жуда оз муддатга. Гўшт сотувчилар ҳокимликлар талабига биноан маҳсулоти нархини узоғи билан бир ой давомида “юқоридан белгиланган нархда” ушлаб туриши мумкин. Тирик вазнда сотиб олинган қорамолдан фойда қолмагач, улар нархни яна кескин кўтаради ёки касодга учрайди. Барча биладики, бозордаги нархни назорат қилиб бўлмайди, балки ишлаб чиқарувчига шароит яратилса нарх ўзи-ўзидан пасаяди.\nКўпчиликка аён, бозордаги қорамол нархи пасаймаса, қассоблар дўкони пештахтасига арзон нарх ёзиб, гўштни барибир ўзига фойда қоладиган суммада сотади.\nЮқорида биз айни пайтдаги муаммоли ҳолат юзасидан номутахассисларча фикр юритдик. Юртимизда бу соҳа ҳақида етарли илмга эга инсонлар фаолият юритувчи алоҳида ташкилотлар борлигини яхши билган ҳолда улардан мавзуга бағишланган таҳлилий мақолаларни кутиб қоламиз.\nнарх бозор гўшт қорамол


Австралиядаги андижонлик: "Қарс икки қўлдан чиқади. Ҳақиқат қарор топишини истайман" - BBC O'zbek\nАвстралиядаги андижонлик: "Қарс икки қўлдан чиқади. Ҳақиқат қарор топишини истайман"\nАндижонда 2005 йил 13 майда юз берган қонли воқеаларда омон қолган 439 нафар қочқин БМТ ёрдамида дунёнинг турли мамлакатларига жойлашганлар. Уларнинг 52 нафари Австралиядан бошпана олган. Ўтган 10 йил давомида бу қочқинларнинг Андижонда қолган фарзандлари уларга келиб қўшилиши билан Австралиядаги ўзбек қочқинлар сафи яна кенгайди.\nБи-би-си билан суҳбатда бўлган шундай бир қочқин ҳозир Австралияда яшаб, тадбиркорлик қилаяпти. Бироқ у абадий Австралияда қолишни истамайди ва бир кун ватанга қайтишни орзу қилади.\nУ қонли воқеалар юз берган вақти ҳали ёши 30га тўлмаганди ва Андижондаги бозорда савдо қиларди. Ёнида "гурс-гурс йиқилиб" ўлган юртдошларини эслар экан, у ҳали ҳам ҳақиқат қарор топмаганини айтади.\nУнинг наздида, "қарс икки қўлдан чиқади". У ўша куни халқни отган ҳукумат аскари ё террорчи бўлмасин, жазога тортилишларини истайди.\nҲозирги кунда кўплаб андижонлик қочқинлар сукут сақлашни афзал кўрадилар. Суҳбатдошимиз фикрида, бунга қочқинлар орасидаги Ўзбекистон ҳукуматининг махфий кузатувлари билан боғлиқ хавотирлари сабабдир. У ҳатто Австралиядаги ўзбек қочқинларнинг ҳам телефон суҳбатлари ўзбек ҳукумати томонидан эшитилиши борасидаги мишмишлардан безовта бўлган.\nСуҳбатдошимизнинг ўз хавфсизлиги борасидаги хавотирлари туфайли унинг исми-шарифини ошкор қилмадик ва овозини ўзгартирдик.\n"Ўн йил оз вақт эмас, лекин ўша кун кечагидек эсимда", - дейди у.


Ўзбекистон сувни тежамоқда\n10:09 / 16.09.2015\nМарказий Осиёда сув танқислиги бошланиши мумкинлиги ҳақидаги башоратлар Ўзбекистонни сув тежаш борасида чоралар кўриб боришга мажбур қилмоқда.\nФрайбург университети профессори Мартин Хольцнинг таъкидлашича, CAAN порталида жойлаштирилган интервьюсида ушбу масалани яна бир бора кўтариб чиқди.\n“2050 йилга қадар Қирғизистон музликларидаги сув захираси етарли бўлар, аммо шу санадан сўнг Марказий Осиёнинг алоҳида ҳудудларида сув танқислиги муаммоси келиб чиқади”, - деди мутахассис.\nБу борада айниқса аҳолиси 32 млн ни ташкил қилаётган Ўзбекистон ўткир муаммога дуч келиши мумкинлиги айтилмоқда. Шу боис сувдан мақсадли фойдаланиш Ўзбекистон олдида турган биринчи ўриндаги масаладир. Ўзбекистон сув ресурсларидан фойдаланиш самарадорлигини оширишга қаратилган лойиҳаларни амалга оширишга 740 млн сўм йўналтиришни режалаштирмоқда.\nТомчилаб суғориш технологиясининг жорий қилиниши мамлакат қишлоқ хўжалигида сувдан фойдаланиш самарадорлигини оширишда қўл келмоқда. Келажакда бу технологиядан фойдаланиш кўлами янада кенгайтирилиши режалаштирилмоқда.


Матлуба Ҳамроева. “Эркин муҳаббат” қурбонлари (1989) - www.ziyouz.uz\nБош саҳифа МатбуотҚайта қуриш даври матбуотиМатлуба Ҳамроева. “Эркин муҳаббат” қурбонлари (1989)\nЎн йил бурунги бир воқеа ёдимга тушди. Дорилфунуннинг биринчи курсида ўқирдим ўшанда. Қишлоқдан Тошкентга қайтяпман. Бухоро-Тошкент поездига мени уйдагилар чиқариб қўйишди. Хаёлларим тизгинсиз, орзу-ўйларим дунёга сиғмайди. Кўзларимга ҳамма нарса гўзал, одамлар ҳам содда, самимий кўринади. Фақат онамнинг кузатув олдидан: «Қизим, эҳтиёт бўл» деган сўзлари қулоқларим остида жаранглайди. «Эҳтиёт»ликни мен ўзимча тушундим.\nКупе-вагондаги ҳамроҳларим — ёшгина жувон ва унинг тили эндигина чиқа бошлаган Марик исмли ўғилчаси. Ҳозир жувоннинг юз тузилишини яхши эслолмайман. Фақат унинг ўйноқи кўзлари, қулоғидаги каттакон балдоғи хотирамда қолган. У билан яқиндан танишган бўлдик, суҳбатлашиб кетдик. Самарқанддан ўтиб, қайсидир станцияда жувон мени уйғотди. Боласига қараб туришимни, ўзини эса шу станцияда бир таниши кутиб тургани, қўлидаги тугунни унга топшириб қайтишини айтди. У поезддан тушди-ю, аммо қайтиб келмади. Мақсади болани ташлаб кетиш экан.\nОрадан йиллар ўтди. Ўғлим — Беҳзод дунёга келди, ўша аёлни эсладим. Ўғлим — Беҳруз дунёга келди — ўша аёлни эсладим. Қизим — Гулюз дунёга келди — яна ўша аёлни эсладим. Оналик табиатнинг аёл зотига берган энг буюк шарафи эканлигини ҳис қилдим — яна ўша аёлни эсладим. Эслайвердим…\nМақсад-мавзуимиз тирик етимлар, лаҳзалик кўнгил хуши истагида бир мурғак жонни бир умрлик бахтдан — ота-она меҳридан мосуво этгувчи нокаслар ҳақида десам, муҳтарам ўқувчига тушунарли бўлар.\nМен ҳаёт фаровонлигидан қувондим. Меҳр, шафқат деган инсоний хислатларни ўргандим. Ногоҳ, тақдир «жинкўча»ларига назарим тушди. Кўрганларим туганмас нафратга айланди. Қадимий урф-одатларимизга кўра, ўзбек қизининг қўшни деворидан бўйлаб қараши ҳам уят. Йўқ, биз «илғорлашиб» кетдик. Ўтмиш «сарқит»ларининг илдизига болта урдик. Кўча-кўйдами, аэропорт, вокзалдами, кинотеатрдами, хуллас, кўз-кўзга тушади. Танишамиз. Кўп ўтмай «муҳаббат» пайдо бўлади. Учрашув, сеҳрли дамлар. Сўнг эса… Сўнг — фожиа. Туғруқхоналар, болалар уйлари — тирик етимлик.\nҲисоб-китобларга кўра болалар уйларида тарбияланаётган етимлар сони миллионга етибди. Уларнинг 95 фоизи ота-онаси тирик етимлар экан. Уруш йилларидагидан ҳозирги дориломон кунларда етимлар сони уч-тўрт баробар кўпайибди. Наҳотки биз шунчалар тубанлашиб кетдик? Наҳотки ўзлигимизга қайтишимиз учун уруш йилларидагидек фожиаларни бошдан кечиришимиз керак бўлса?!\nЧақалоқларнинг «инга» овозлари туғруқхоналарга сиғмай ахлат уюмларида эшитиладиган бўлди. Урфимизга кўра бир бурда нонни ахлатга ташлаш гуноҳ саналган. Дунёга келиб, она сийнасини кўрмаган гўдакни ерга уриш нафақат гуноҳи азим, балки ўтакетган разиллик, қабиҳлик-ку, ахир! Мен ҳар гал дард ва изтироб билан кўрадиган «Номингни унутма» бадиий фильми сизга ҳам таниш бўлса керак. Фашистлар асирга олган рус аёли — аёллар концлагерида, унинг беш ёшлар чамаси ўғли — болалар концлагерида. Концлагерлар ораси унча узоқ эмас. Аёл ҳар гал иложини қилиб ўзига берилган бир бурда нонини ҳам ўғлига ташийди. Концлагернинг тиканли симларию фашистларнинг пистирмалари аёлни чўчитмайди. Аёл ҳар гал ўғли ёнига келаркан, девор тирқишларидан унга нон узатаётиб бир сўзни такрорлайди: «Ўғлим, номингни унутма. Сенинг исминг Гена!», Бу-ку бир фильм. Аммо бугун ўз боласини ахлат уюмлари-ю темир йўл рельсларига раво кўраётганлар гўдак билан сўнг бор қандай сўз айтиб видолашар эканлар?\n48-йилдан буён Тошкентдаги 22-болалар уйида директорлик қилаётган А. Хлебушкина билан суҳбатлашарканман, мавзуимиз ота-онаси тирик етимларга кўчгани ҳамон бу аёлнинг самимий чеҳрасидан нур ёғиб турса-да, кўзларидан кутилмаганда ёш сизиб чиқди:\n— Ўзи ҳаёт, тўрт мучаси соғ, аммо ўз фарзандидан воз кечаётган ота-оналарни инсонлар деб атагим келмайди. Унақалар билан кўришишга сабрим етмайди.\n— Антонина Павловна, тирик етимлар сони кўпаяётганлигининг сабаблари нимада деб ўйлайсиз?\n— Бунинг сабаблари жуда кўп. Енгил-елпи, ўйламай қадам ташлашнинг оқибатида оғироёқ бўлиб, аросатда қолган қизлар кўпайиб кетяпти. Улар тўйсиз, никоҳсиз болали бўлишга ор қилишади-да, энг осон йўли — ундан воз кечиб қўяқолишади. Мен бундай қизларнинг тарбиясига бошдан путур етган деб ўйлайман. Ота-она тарбия, назоратни бўш қўйдими, фарзанд ҳар қандай кўчага киришдан ҳазар қилмайди. Менинг мингдан ортиқ ўғил-қизларим, набира-чевараларим бор. Шукрки, шу чоққача бирорта ўғил-қизим юзимни ерга қаратгани йўқ.\nТирик етимларнинг кўпаяётганлиги сабабларидан яна бири: эркак оиласига хиёнат қилади. Агар аёл оқила бўлса, болаларини ҳеч кимга раво кўрмай жонида асраб катта қилади. Агар у ҳам эрдек ўз роҳатини ўйласа, болалар уйига топширади.\nАнтонина Павловна билан учрашгунимга қадар мен болалар уйини бошқача тасаввур қилар эдим. Биз хоналарни бирма-бир айланар эканмиз, тасаввурларим ёришди. Озода, шинам хоналар бу ердаги ҳаётнинг гўзаллигидан, таълим-тарбиянинг уйғунлигидан дарак беради. Дунёдаги бор эзгулик Хлебушкина сингари аёллар фидойилигидан яралишига ишондим.\nҲовлига чиқарканмиз, мевазор боққа ўрнатилган ўриндиқда китоб ўқиб ўтирган қизчага ишора қилиб:\n— Боринг, суҳбатлашинг, — деди Антонина Павловна.\nБордим. Қизча сапчиб ўрнидан турди-да, саломлашди. Исмини сўрадим.\n— Исмим Муқаддас. 6-синфда ўқийман, — жавоб берди у. Муқаддас билан анча суҳбатлашдим. У мактабда ўқиш билан бирга музика мактабида ҳам таҳсил оларкан.\n— Муқаддас, бу ерга қандай келиб қолгансан? Саволимдан ўзим изтиробга тушаман.\n— Дадам бизни ташлаб кетганлар. Ойимлар касаллар. Мен, синглим ва икки укам шу ерда яшаймиз.\n— Даданг келса кетармидинг?\n— Келишларига ишонмайман.\n«Келишларига ишонмайман!» Муқаддаснинг бу ички нидосини изоҳлаш учун сўз тополмайман. Болалар уйи тўғрисидаги тасаввурларим рўё, кўрганларим чин бўлса-да, бунда фақат бир нарса — ўз ота-онаси меҳрига зорлик дилни ўртайди. Тарбиячиларнинг бир инсончалик меҳрибонлиги, куйиб-ёнишлари ҳам қалбнинг дарз кетган нуқтасигача етиб боролмайди деб ўйлайман беихтиёр. Ўйлайману, аммо мен ҳам Муқаддаснинг дадаси қайтиб келишига ишонмайман.\nЯқинда редакцияга бир хат келганди. Хат муаллифи Калинин район Эркин маҳалласида яшовчи ёш жувон. У ёзади: «Турмуш ўртоғим Насиба исмли қиз билан бир ой Москвада бўлиб қайтишди. Энди бўлса Насибага уйланаман, деб уйдан чиқиб кетдилар. Наҳотки, бир қизнинг енгилоёқлиги сабаб менинг болаларим тирик етим бўлиб қолса?…» Жувоннинг мактубда битилган изтироблари сабаб бўлиб, ўша қиз — Насибани излаб топдим. Насиба билан учрашгунимга қадар уни алданган, бир нокаснинг ҳийлаларига учган деб ўйлардим. Лекин аксинча бўлиб чиқди. Маҳалла-кўй, район хотин-қизлар советининг аралашуви ҳам Насибани бу йўлдан қайтаролмаган экан. Ўз қадрини, ор-номусини билмаганлар атрофдагилардан уялиш, уларни ҳурмат қилишни ҳам билмайди. Шундай қилиб Насиба бир оила дарахтининг илдизини чиритди. Гуллаб, эндигина ғўрага айланган неъматни ер билан битта қилди — фарзандлар манглайига «тирик етим» муҳрини босди. Ўз фарзандларини хўрлаб, ўзгача кўнгилхушликни излаб кетаётган бебурд оталар, номусини сариқ чақага раво кўрадиган Насибалар, афсуски, жуда кўп.\nГражданлик қонунларимизни ўрганиб чиқарканман, бир таклиф кўнглимдан кечди. Боласини туғруқхона, кўча-кўйда ташлаб кетаётган андишасизлар, ўз оиласига хиёнат қилганлар ва қонунсиз қовушиб кетаётган бадахлоқларга нисбатан ҳам қандайдир қонуний жазо чораларини қўллаш фурсати етди. Шундай мулоҳазаларим билан Калинин район прокурори Бахтиёр Абдусаломовга мурожаат қилдим. У шундай дейди:\n— Тўғри, бизнинг гражданлик қонунларимиз бир томондан жуда шафқатли кўринади. Бундан енгилоёқлар манфаатланиб қолишяпти. Хиёнат кўчасига кирган эр ёки хотин оиласидан нолиб ажрим учун «муносабатларимиз тўғри келмай қолди» мазмунида судга ариза топширади. Суднинг белгиланган муддати тугагач, суд ажрим учун ҳукм чиқаради. Оқибатда бегуноҳ болаларнинг тирик етим бўлиши ҳеч кимни ўйлантирмайди, ташвишга солмайди. Жамиятимиз инсонпарвар жамият. Партия ва ҳукуматимизнинг етим болаларга кўрсатаётган ғамхўрлиги беқиёс. Бизнинг ўтмиш тарихимизда ҳеч қачон бўлмаган — етим болалар учун махсус фонд ажратилиши ҳам қувонарли, ҳам кишини ўйлантирадиган ҳолдир. Сизнинг фикрингизга қўшиламан: ўз боласини ташлаб кетаётган ота-она, номусини топтаб, тинч оилаларнинг осойишталигини бузаётган хотин-қизларга нисбатан қонуний жазо белгиланса фойдадан холи бўлмайди. Биз шундай қилайликки, инсоннинг маънавий, руҳий дунёси сира шикастланмасин.\nБундан уч ярим аср аввал яшаб ўтган фаранг файласуфи Блез Паскал инсониятга шундай баҳо бериб кетган эди: «Одамлар ўзини гуноҳкор ҳисоблайдиган ҳалол кишилар ва ўзини ҳалол ҳисоблайдиган гуноҳкорлардан иборат». Бас, шундай экан гуноҳларимиз ортмасдан туриб ўзимизнинг ахлоқ дунёмизни поклаб олайлик. Ахир инсонлар бир-бирига бахтиқаролик келтириш учун яшамайдилар-ку!\nЧиллахоналарда кўз очган жоннинг сарсонлиги ҳамда меҳр излаб сарғайишларини истамайман. Яшаш — инсонга бир марта берилган неъмат. Шу неъматнинг бутун ҳамда тўкин бўлишини истайман. Мўъжаз уйларда гўдакларнинг хандон кулгиси жаранглашини истайман. Яна кўп нарсани истайман… Истакларим фақат Ёруғлик.\nБу ғариб нигоҳлар исканжасида\nТунларим чўзилар, йўқолар тинчим.\nБолажон, номингни биламан, аммо\nАтаб чақирмоққа етмайди кучим.\nҲаёт бир томоша саҳнаси монанд\nНуқул яхшиликни қилар тарғибот.\nАфсус, қўлларингга тутмас хўрозқанд\nСаҳна ортидаги тошбағир ҳаёт.\nЖажжи кафтларингда тугилган бу тош\nОтилмай сирғалиб тушади ерга.\nИшониб яшайсан мунис энаганг\nАйтган эзгу алдов эртакларига.\nСен ёлгон сўйлашни билмайсан, ё раб\nАлдовлар-ку сени яшатиб қўйган.\nБоққан нигоҳларга айтасан титраб:\n«Менинг ота-онам фронтда ўлган».\nНамчил киприкларинг тундан қародир,\nҚорачиғинг уйғоқ хаёлларимда.\nЮракка сиғиниб яшайсан энди\nАҲД билан ПАЙМОНнинг оралиғида.\n“Ёшлик” журнали, 1989 йил, 8-сон\n← Аввалги Аввалги Нурислом Тўхлиев. Пахта яккаҳокимлиги (монокультура) ҳақида (1989)\nКейинги → Кейинги: Абдуқаҳҳор Иброҳимов. Ўтмишни унутганнинг келажаги бўлмайди (1989)


"Сўғдиёна" охирги марта "Локомотив"ни қачон мағлуб этганди? / CHAMPIONAT.asia\n16:30Касильяс "Порту" билан янги шартнома имзолади 0 16:24Хуршид Ходжаев: “Тур рамзий терма жамоасидан ўрин олиш ҳар доим ёқимли” 0 16:22Солари даврида тарозига чиқмаган Искода 4,5 кг ортиқча вазн бор экан 1 16:15Суперлига-2019. Энг фахрий уч футболчи 2 16:04"Вальядолид" ва "Райо Вальекано" ўз футболчиларини Каталония терма жамоасига қўйиб юборишмади 1 15:42Аршавин "Зенит" академиясида ишлайди 0 15:37Olamsport: Макгрегор билан шартнома имзолашмоқчи, Уайлдернинг навбатдаги жанги аниқ ва бошқа хабарлар 0 15:30МакГрегор: "Златан футболнинг Конори бўлмоқчи - омад унга!" 26 15:11Эктор Купер: "Агар тўқнаш келсак, Каннаварони мағлубиятга учратишга ҳаракат қиламан" 36 15:10Винисиус Жуниор: "Барселона" менга кўпроқ пул таклиф қилган" 5 15:02Ана холос! Лэмпард бошқараётган "Дерби Каунти" хўжайини клубни бор-йўғи 1 фунтга сотмоқчи 12 14:58Канте "Челси"ни тарк этиш ҳақида ўйламоқда, унга "Реал" ва "Ювентус" қизиқяпти 4 14:52«Бунёдкор» футзал жамоаси Тожикистонга йўл олди 2 14:45Суперлига-2019. Легионерлар ҳақида барчаси 19 14:06Шевченко: "Роналдуни дарвозамиздан узоқроққа олиб ташлашимиз керак" 13\n"Сўғдиёна" охирги марта "Локомотив"ни қачон мағлуб этганди?\nТеглар : ЛокомотивСўғдиёна\nСуперлиганинг 18-тури доирасида “Локомотив” Жиззахда “Сўғдиёна” жамоаси меҳмони бўлади.\nТаъкидлаш жоизки, мазкур жамоаларнинг ўзаро учрашувлари ҳамиша қизиқарли ва сермаҳсул тарзда кечиб келади.\n“Сўғдиёна” ва “Локомотив”нинг ўзаро илк учрашуви 2004 йилда ўтказилган. Ўшанда ЖАР стадионида кечган беллашувда “темирйўлчилар” жамоаси 3:0 ҳисобида зафар қучишган. Умумий ҳисоблаганда мазкур икки клуб миллий чемпионатларимиз тарихида шу пайтгача 21та ўйин ўтказишган. Ўзаро беллашувларнинг 16тасида “қизил-яшиллар” ғалаба қозонган. Жиззахликлар эса фақат 2 бор зафар қучишган. Яна 3та ўйин дуранг билан якунланган.\n“Локо” футболчилари ушбу рақиб дарвозасини умумий ҳисобда 54 марта ишғол этишган ва ўз дарвозасидан 11та гол ўтказиб юборишган. “Локомотив”нинг “Сўғдиёна” устидан қозонган энг йирик ҳисобдаги ғалабаси 7:0ни ташкил этади.\nЯна бир диққатга сазовор жиҳат шундан иборатки, “Локомотив” бугунги рақибига сўнгги марта 2008 йилда 0:1 ҳисобида мағлуб бўлган. Ўшандан буён “Локо” ҳеч бир ўйинда “Сўғдиёна”га имкониятни бой бермай келмоқда. Демак, “Сўғдиёна” “Локомотив”ни 10 йилдан буён мағлуб эта олмаяпти.\nФакт: “Локомотив” сафарда ўтган сўнгги 5 учрашувининг 3тасида ғалабага эришган.\n“Сўғдиёна” ўз майдонида ўтказган сўнгги 5 ўйинининг фақатгина биттасида 3 очколик бўлган.\nСуперлига-2019. Энг фахрий уч футболчи 2\nСимеоне: "Роналдунинг бир ўзи жангда ғалаба қозона олади, Месси эса..." 158\n"ПСЖ" - "Марсель" 3:1 1


Сўгалдан қандай қутулиш мумкин? - - - www.Voydoda.com - Развлекательный портал -\n18 Апр 2016(01:29)\nҚадимдан катталар болаларга “Бақага яқинлашма, сўгал юқади” ёки “Уй ҳайвонларига сув сепма, сўгал чиқади”, дейишарди. Шу сабабли ҳам кимнингдир қўлида ёки баданида сўгални кўрганимизда “Бақани ушлаган бўлса керак ёки ит ва мушукка сув сепгандир”, деган фикрга бориларди. Юқоридаги гаплар қадимгилардан қолган огоҳлантириш бўлсада, фан бу фикрни тасдиқламайди. Буни қарангки, фанда инсон танасидаги сўгалга бақанинг умуман алоқаси йўқ экани айтилади.\nСўгал аксарият ҳолларда болалар ва ўсмирлар орасида кўп учрайди. Аммо фанда бунинг сабаби аниқланмаган. У асосан боланинг қўли ёки юзида пайдо бўлиб, оч сариқ рангда, теридан дўппайиб чиққан бўлади ва кичик ўсимтага ўхшайди. Уни даволатмаган тақдирда “она сўгал” атрофида “болачалари” пайдо бўла бошлайди. Шифокор “она сўгал”ни топиб, олиб ташласа, “болачалари” ҳам 2‑3 кунда йўқолиб кетади. Бу ҳам касалликнинг сирли томонларидан бири ҳисобланади.\nСўгалга тегавериш натижасида ҳам у кўпайиб кетади. Момолар уни турли эскича услубда (ип боғлаш, дуо ўқилган кесакни сўгалга суртиш каби) “даволашади”. Бу баъзида ёрдам берса, баъзида сўгаллар янада кўпайиб кетишига олиб келади.\nКриотерапия. Сўгал суюқ азот билан “куйдирилади”. Ўрнида пуфак пайдо бўлиб, сўгал йўқолади.\nТеги: Сўгалдан қандай қутулиш мумкин?